Zo slovenskej tlače ● September (II.) 2011
Odborári chceli demonštrovať, policajti to zakázali - DPH v Maďarsku najvyššia v únii - Slováci vykupujú úrodu tokajského hrozna - Orbán sa pomstí Gyurcsányovi - Maďarov desí nový Zákonník práce - Fidesz vyhlásil boj bankám - Ukážkový populizmus - Spoja slovenské pamiatky s maďarskými - V Maďarsku nepodnikajte bez účtovníka
Vybral a zostavil: Imrich Fuhl
Maďarsko nedodržiava sľuby o slovenskom dome v Mlynkoch
17. septembra 2011 - (tasr)
Maďarská strana nedodržiava niektoré zo svojich sľubov ohľadom slovenského domu v maďarskej obci Mlynky. Na výstavbu objektu, ktorá už v súčasnosti finišuje, sa mali zložiť obe krajiny rovnakým dielom. Kvôli nepriaznivému kurzu maďarskej meny však zo strany susednej krajiny vznikol schodok niekoľko desiatok tisíc eur. Médiá o tom tento týždeň informoval Milan Vetrák, predseda Úradu Slovákov žijúcich v zahraničí (ÚSŽZ), ktorý má na starosti časť administrácie tohto objektu. „Pôvodné prísľuby, ktoré maďarská strana v rámci tohto projektu dala, sa zatiaľ nenaplnili a v súčasnosti riešime právne a administratívne prekážky, ktoré bránia úspešnému ukončeniu tohto projektu,” konštatoval Vetrák. Na slovenský dom pôvodne Maďarsko vyčlenilo 80 miliónov forintov (cca 300 000 eur), kým Slovensko takmer 340 000 eur. Keďže sa neskôr rozhodlo o ďalšom doplatku vo výške približne polovice z týchto čiastok, vznikla hrozba, že rozdiel medzi príspevkami oboch krajín by mohol vzrásť až do 60 000 eur. „S tým slovenská strana a úrad, ktorý zastupuje slovenskú stranu, nesúhlasí, pretože základnou myšlienkou bolo, že pôjde o 50:50 a my peniaze nevyplatíme, kým maďarská strana sa nevyjadrí, či dorovná ten rozdiel alebo v akej výške bude ten projekt financovať,” povedal predseda ÚSŽZ. Doriešeniu finančnej stránky tohto problému v súčasnosti prekáža aj absencia presných čísel z maďarskej strany. Úrad si preto už vyžiadal informáciu k tomu, koľko financií skutočne náš južný sused vynaložil na tento projekt. „Ak nám maďarská strana povie, že ho bude financovať v nižšom rozsahu, tak aj slovenská strana z tých (dodatočných, pozn. TASR) 160 000 eur ten svoj vklad zníži,” zdôraznil Vetrák. Dodal však, že zatiaľ Maďarsko deklaruje, že rozdiel dorovná. Pri financovaní výstavby však podľa Vetráka nehospodárne postupovala aj Celoštátna slovenská samospráva (CSS), ktorá mala výstavbu na starosti. „Ak obe strany na začiatku vložili na výstavbu približne 160 miliónov forintov a realizátor, teda CSS, vypíše verejné obstarávanie na dodávateľa vo výške 180 miliónov forintov, tak je to hospodárne? Na základe čoho oni si dovolili vypísať verejné obstarávanie vo výške o 20 miliónov viac?” pýtal sa Vetrák, podľa ktorého aj to bol jeden z dôvodov, prečo bolo neskôr potrebné dohodnúť doplatok. „Ani maďarskej strane sa nepáči, že niektoré veci realizátor realizoval tak, ako to spravila CSS,” dodal. Okrem finančnej neuzavretou ostáva aj právna otázka celého projektu. Pôvodne bolo dohodnuté, že budova aj pozemok budú v katastri nehnuteľnosti zapísané tak, aby na ne mala SR záložné právo. Takýto zápis sa mal realizovať tak, že by obe krajiny v katastri figurovali na rovnocennom mieste. „Kataster nehnuteľnosti však odmietol zapísať takýmto spôsobom záložné právo. Čiže momentálne tá investícia zo strany Slovenska nie je chránená takým spôsobom, ako si SR predstavuje a už viac ako mesiac sa snažíme s maďarskou stranou dohodnúť,” uviedol Vetrák.
Sólyom: Je smutné, čo povedal Gašparovič o Esterházym
17. septembra 2011 - (tasr)
Jánosa Esterházyho môžu Maďari, Slováci a Poliaci vnímať iba s úctou. Bol to menšinový vodca, ktorý sa postavil za každú menšinu, práve preto je veľmi smutné, čo o ňom povedal slovenský prezident Ivan Gašparovič. Podľa maďarskej tlačovej agentúry MTI to vyhlásil dnes bývalý maďarský prezident László Sólyom v Košiciach. Sólyom po položení venca k Esterházyho buste ďalej povedal, že Esterházy ako vedúci predstaviteľ maďarskej menšiny presadzoval jej záujmy, keď sa však Slováci dostali späť na maďarské územie, tak maďarskú vládu upozornil, aby neporušila menšinové práva Slovákov. „Zachraňoval Poliakov, Židov, o jeho pôsobení niet pochýb. Musíme sa ho zastať,” dodal exprezident. „Ak si želáme, aby medzi Maďarskom a Slovenskom bola normálna spolupráca, tak musíme poznať minulosť a musíme sa zbaviť zlých reflexií či predsudkov. Naše vzájomné vzťahy kazí nedostatok vzdelania, preto je veľmi zarmucujúce, čo povedal slovenský prezident o Esterházym,” konštatoval. Podľa bývalého maďarského prezidenta treba skoncovať s ďalej žijúcimi spomienkami na vykonštruované procesy, udalosti treba vnímať objektívne, potom bude možné nájsť styčné body. „Prezidentovi Gašparovičovi som pred časom povedal, aby nám umožnil, aby sme mali radi svoju niekdajšiu domovinu ako celok a to vzájomne,” poznamenal Sólyom. Hovorca slovenského prezidenta Marek Trubač pre maďarskú agentúru MTI koncom augusta vyhlásil, že Gašparovič svoj názor vytvorený na Esterházyho nebude meniť. Podľa hovorcu na Slovensku vnímajú Esterházyho ako vojnového zločinca pre jeho podporu fašistickej ideológie. „Nepopierame, že Esterházy bol jediný, ktorý v roku 1942 hlasoval proti deportácii židov, súčasne však je na Slovensku každému jasné, že Esterházy vítal medzi prvými Horthyho fašistické vojská, ktoré obsadili Košice,” dodal pre MTI Trubač.
Maďarskí odborári chceli demonštrovať, policajti to zakázali
16. septembra 2011 - (tasr)
Séria demonštrácií, ktorú pod názvom D-Day pripravujú viaceré maďarské odborárske konfederácie so začiatkom 29. septembra, je ohrozená. Polícia totiž protestné akcie nepovolila s odôvodnením, že by tieto v „neopodstatnenej miere” obmedzovali dopravu na Námestí Ádáma Clarka, Kossuthovom námestí a na ulici Alkotmány. Odborári, ktorí chcú protestovať proti plánovaným zmenám v zákonníku práce a v systéme výsluhových dôchodkov, vo štvrtok avizovali, že sa obrátia na súd, pretože sa domnievajú, že polícia priniesla svoje rozhodnutie pod politickým tlakom. Podľa vyhlásenia konfederácie odborárskych zväzov Liga rezort vnútra už prijímal opatrenia, ktoré sprostredkovane bránili demonštrácii zamestnancov poriadkových síl. Protestujúci však prejavili trpezlivosť. „Slobodu zhromažďovania nemožno obmedzovať s odôvodnením, že by demonštrácia narušila pohodu občanov. Práve to je jedným z cieľov pokojného protestu. Vláda na základe tejto rétoriky už v právnej rovine znemožnila štrajky a teraz sa snaží obmedziť aj slobodu zhromažďovania,” píše sa v dokumente Ligy, ktorú zverejnila maďarská tlačová agentúra MTI.
DPH v Maďarsku bude najvyššia v únii
16. septembra 2011 - (tasr)
Maďarská vláda pripravila návrh štátneho rozpočtu pre rok 2012, v rámci ktorého rozhodla aj o zvýšení sadzby DPH z terajšej výšky 25 % na 27 %. Oznámil to dnes v Budapešti minister národného hospodárstva György Matolcsy s tým, že z príjmov z rozdielu v DPH budú financovať založenie Fondu ochrany krajiny. Podľa Matolcsyho vláda návrh rozpočtu predložila Rozpočtovej rade a s jej pripomienkami potom koncom septembra návrh predložia v zákonom stanovenom termíne parlamentu. Na margo rastu DPH minister povedal, že EÚ stanovila iba dolnú hranicu DPH, ktorá bez zvýhodnených sadzieb je vo výške 15 %. Touto zmenou bude v Maďarsku najvyššia sadzba DPH v celej únii. Vláda to zohľadnila pri tvorbe prognózy spotreby, konštatoval Matolcsy. Rozpočet ráta s rastom hospodárstva vo výške 1,5 %, deficit podľa návrhu bude vo výške 2,5 % k HDP v súlade s tým, ako to avizoval premiér Viktor Orbán. Do konca roka má dlh štátu klesnúť na 72 % z HDP.
Priemerná hrubá mzda v Maďarsku vzrástla v júli o 6,2 %
16. septembra 2011 - (sita)
Priemerná hrubá mesačná mzda v Maďarsku vzrástla v júli medziročne o 6,2 %. Informoval o tom štatistický úrad krajiny. V júni sa hrubé mzdy v Maďarsku medziročne zvýšili o 4,7 %. Dôvodom bol výrazný rast miezd vo verejnom sektore, ktoré poskočili vďaka odmenám vyšším než v rovnakom období minulého roka. Hrubé mzdy v súkromnom sektore vzrástli v júli o 6,2 % po tom, ako v júni poskočili o 4,7 %. Mzdy v súkromnom sektore bez odmien v júli medziročne posilnili o 4,1 %. Vo verejnom sektore vzrástli mzdy o 12,9 % po raste o 4,9 % v predchádzajúcom mesiaci. Za sedem mesiacov tohto roka však mzdy vo verejnom sektore vzrástli iba o 0,7 %. „Verejný sektor dostal odmeny, nešlo však o nejaké obrovské sumy. Mzdy vo verejnom sektore rástli preto, že v júli 2010 sektor nedostal takmer žiadne odmeny. Verejný sektor dosal minulý rok v priemere mesačné odmeny 4 tis. forintov (HUF). Tie sa v júli tohto roka zvýšili na 13 tis. HUF,“ povedala Erika Molnárfi zo štatistického úradu.
Tkáč Dzurindovi
14. septembra 2011 - (Šport)
Predseda Matice slovenskej Marián Tkáč adresoval včera otvorený list ministrovi zahraničných veci Mikulášovi Dzurindovi. Obsahom listu je jeho znepokojenie nad zámermi nášho južného suseda po schválení volebného práva pre zahraničných Maďarov. „Obraciam sa na neho v mene Matice slovenskej. So znepokojením sledujeme neskryté úsilie susedného štátu zmocniť sa časti slovenských občanov a najnovšie aj volebným právom ich zapojiť do jeho politického života,” opísal Tkáč. Matica je pódia jeho slov inštitúciou, ktorej úlohou je upevňovať vlastenectvo všetkých občanov Slovenska a šíriť slovenskú kultúru na celom území štátu. „Evidentne by táto zákonná úloha bola zmarená, keby sa stali títo občania z ničoho nič bezprecedentnými občanmi cudzieho štátu,” doplnil Tkáč.
Maďarčina nie je provokácia, tvrdia Taliani z cirkusu
13. septembra 2011 - (Miroslava Dírerová - Turčianske noviny)
Najväčší európsky putovný cirkus Medrano je prvýkrát na Slovensku, prezentuje sa však plagátmi v maďarčine. Martinčania to považujú za provokáciu, obrátili sa i na primátora. Taliansky cirkus so 135-ročnou históriou navštívil našu krajinu so 44 kamiónmi po prvýkrát. Pred pár týždňami zaplavili slovenské mestá plagátmi, na ktorých je všetko okrem dátumu vystúpenia po maďarsky. Toto „fopá” si všimli až Martinčania. Zvesť o maďarských plagátoch sa dostala až k občianskemu združeniu Slovenské Hnutie Obrody, ktoré vzniklo na obranu štátnosti a zachovania suverenity Slovenskej republiky. Združenie kontaktoval aktivista z Martina. Jeho predseda Róbert Švec má podozrenie, že by mohlo ísť o provokáciu. „Tieto plagáty sa začali objavovať práve v čase, keď južné Slovensko oblepili verejné miesta s tým, aby názvy obchodov či úradov boli aj v maďarčine. My sme urobili protikampaň a lepili nálepky Na Slovensku po slovensky. O plagátoch cirkusu sme informovali primátora, aby zabezpečil ich odstránenie. Neobsahujú text v štátnom jazyku,” vysvetlil Róbert Švec. Martinský primátor Andrej Hrnčiar tvrdí, že zákon o štátnom jazyku nám nedáva žiadne povinnosti, ani právomoci v tejto veci konať. Prekladateľka cirkusu Andrea Celerínová ale tvrdí, že Taliani maďarčinou Slovákov provokovať nechceli. „Cirkus mal tento rok šnúru po Maďarsku, ale po dvoch mesiacoch odišiel, pretože sa mu tam nepáčilo. Namiesto toho sa premiestnili na susedné Slovensko. Plagáty však mali už natlačené v maďarskom jazyku,” vysvetlila Andrea Celerínová, podľa ktorej sa talianski cirkusáci zdržia na Slovensku do začiatku novembra. V Martine vystúpia už zajtra. Ako povedala prekladateľka, na Slovensko sa plánujú v budúcnosti ešte vrátiť. Ako sa zdá, Taliani o „citlivosti” Slovákov na maďarčinu na svojom území nevedia. R. Švecovi vysvetlenie nestačí. „Beriem to ako konštatovanie, no stále si myslím, že informácie by mali byť v štátnom jazyku. Ako viem, plagáty cirkus nestiahol, z Martina nám ich stále posielajú. Zachytil som reakcie, že keby boli v angličtine, nevšímali by sme si to. Všimli. Veď tu ide o princíp. Mal by tu platiť zákon o štátnom jazyku,” prízvukuje.
Fidesz si zachováva dvojtretinovú väčšinu,
Jobbik predbehol MSZP
14. septembra 2011 - (tasr)
Ak by sa konali túto nedeľu v Maďarsku parlamentné voľby, vyhral by ich vládny blok Maďarský občiansky zväz-Fidesz a Kresťanskodemokratická ľudová strana (KDNP) so ziskom 59 percent hlasov. Vyplýva to z dnes zverejnených výsledkov maďarského inštitútu Nézöpont, podľa ktorého ultrapravicové Hnutie za lepšie Maďarsko-Jobbik predbehlo Maďarskú socialistickú stranu (MSZP). Tá sa posunula na tretiu priečku. V kategórii rozhodnutých voličov si s 59-percentami udržiava Fidesz-KDNP vyše trojnásobný náskok pred opozičnými stranami, čo by tomuto bloku stačilo na zachovanie dvojtretinovej väčšiny poslancov v parlamente. Socialisti stratili svoje doterajšie isté druhé miesto. V kategórii rozhodnutých voličov by ich volilo 15 percent, kým extrémistický Jobbik 18 percent. Najvážnejším problémom socialistov sú vnútorné konflikty, MSZP sa totiž musí zaoberať záležitosťou straty imunity svojho expremiéra Ferenca Gyurcsánya, píše sa v analýze inštitútu. Ochranárska strana Politika môže byť iná (LMP) ďaleko zaostáva za svojimi možnosťami, podľa prieskumu sa LMP pohybuje okolo päťpercentného prahu vstupu do parlamentu. V kategórii všetkých voličov by vládne strany volilo 41 percent, Jobbik desať percent, MSZP deväť percent a LMP iba tri percentá voličov. Maďari zrejme čakajú riešenie svojich hospodárskych problémov v prvom rade od vlády. Podľa 37 percent voličov môže byť Maďarsko aj napriek svetovej hospodárskej kríze úspešnou krajinou. Hospodárska politika vlády orientovaná paralelne popri znižovaní štátneho dlhu na politiku orientovanú na rast má mimoriadne vysokú podporu. Až 43 percent opýtaných označilo zadĺženie štátu za vážnejší problém, než daňové zaťaženie. Drvivá väčšina - 76 percent Maďarov - sa domnieva, že k ľavicovo-liberálnym vládam v období rokov 2002-2010 sa viažu korupčné kauzy.
Za červené cunami vyrubili Maďari pokutu
16. septembra 2011 - (čtk)
Takmer rok po najhoršej ekologickej katastrofe v dejinách Maďarska - padol prísny trest. Úrady vyrubili hlinikárenskej spoločnosti MAL, z nádrže ktorej vlani začiatkom októbra unikol jedovatý kal, pokutu 135,1 miliardy forintov. V prepočte je to 472 miliónov eur, čo štvornásobne prevyšuje sumu, ktorú Maďarsko vydalo na odstraňovanie následkov katastrofy. Nešťastie sa udialo v meste Ajka, asi 40 kilometrov severne od Balatonu a 150 kilometrov južne od Bratislavy. Hrádza pri nekrytej nádrži sa pretrhla a červené cunami s takmer dvoma miliónmi ton kalu - silne zásaditej, jedovatej a mierne rádioaktívnej blatistej hmoty zaplavilo tri dediny a zamorilo oblasť s rozlohou 40 štvorcových kilometrov. Pri nešťastí zahynulo desať ľudí a ďalších 150 utrpelo zranenia. Ministerstvo pre rozvoj vidieka uviedlo, že pokuta zohľadňuje „bezpríkladné” množstvo nebezpečného materiálu, ktorý pri havárii unikol. Jedovaté látky úplne zničili život v jednej rieke a jednom potoku a čiastočne zasiahli aj Dunaj. Spoločnosť MAL už oznámila, že do pätnástich dní sa proti pokute odvolá. Ak neuspeje a prehrá aj prípadný súdny proces, firma s najväčšou pravdepodobnosťou prejde do výhradného vlastníctva štátu. Celé jej imanie totiž nepostačuje ani na uhradenie štvrtiny vyrubenej pokuty. Majitelia MAL- u už ponúkli štátu akcie spoločnosti. „Za tragédiu sa necítime byť zodpovední, ale na ďalšie fungovanie firmy, udržanie zamestnanosti a zmiernenie škôd je potrebný kapitálovo silný štátny vlastník,” cituje portál fh.hu z ich listu vláde.
Hlinikáreň má za únik červeného kalu
zaplatiť pokutu 135 miliárd HUF
14. septembra 2011 - (tasr)
Hlinikáreň MAL Zrt. v maďarskej Ajke musí kvôli tragickej katastrofe, pri ktorej 4. októbra 2010 unikol z pretrhnutej hrádze červený kal, zaplatiť pokutu za hospodárenie s odpadom vo výške 135,14 miliárd forintov (3,87 miliárd eur). O rozhodnutí Inšpektorátu ochrany životného prostredia, prírody a vodného hospodárstva Stredného Zadunajska dnes informovalo maďarské ministerstvo rozvoja vidieka. Pokutu je povinná hlinikáreň zaplatiť za znečistenie prostredia pri prevádzke odkaliska. Inšpektorát pri stanovení výšky pokuty vzal do úvahy množstvo odpadu, ktoré do prostredia uniklo - celkom 1,876 miliónov ton, ako aj skutočnosť, že išlo o najrozsiahlejšie znečistenie životného prostredia v histórii krajiny. Hlinikáreň sa môže proti rozhodnutiu odvolať na Celoštátnom inšpektoráte ochrany životného prostredia, prírody a vodného hospodárstva. Pokutu musí zaplatiť do 15 dní od dátumu, kedy rozhodnutie nadobudne právoplatnosť. Ekologická katastrofa na západe Maďarska v župe Veszprém, pri ktorej sa 4. októbra 2010 pretrhla hrádza odkaliska s jedným miliónom kubických metrov toxického červeného kalu, si vyžiadala desať obetí a vyše 120 ľudí utrpelo zranenia. Približne 400 domov bolo zničených. Obrovské škody boli spôsobené najmä v obciach Kolontár a Devecser; zlikvidovaný bol celý ekosystém rieky Marcal.
Spolupráca slovenských a maďarských firiem
prispieva k rozvoju oboch krajín
13. septembra 2011 - (Parlamentný kuriér)
Slovensko-maďarská obchodná komora (SMOK) bola zriadená 26. marca 1998 pri Regionálnej komore Slovenskej obchodnej a priemyselnej komory (SOPK) v Lučenci s cieľom prispievať k rozvoju hospodárskych vzťahov medzi Maďarskou republikou a Slovenskou republikou a zintenzívniť vzájomnú spoluprácu medzi maďarskými a slovenskými podnikateľskými subjektmi. O činnosti a výsledkoch Slovensko-maďarskej obchodnej komory sa rozprávame s tajomníkom sekcie SMOK Ing. Vladimírom Bystrianskym.
- Aké je hlavné poslanie sekcie a koľko má v súčasnosti SMOK členov?
- Slovensko-maďarská obchodná komora ako sekcia SOPK vznikla po dohode predsedov obchodných komôr Slovenska a Maďarska, keď obdobná Maďarsko-slovenská sekcia vznikla v Maďarsku. Za sídla týchto sekcií boli zvolené mestá Lučenec a Salgótarján, čo vychádzalo z ich vzájomnej blízkosti v strede štátnej hranice. Hlavným poslaním sekcie je poskytovanie informácií o podmienkach podnikania na Slovensku i v Maďarsku so snahou zlepšovať vzájomné obchodné toky a sprostredkúvať rôznymi formami kontakty medzi podnikateľskými subjektmi. Komory pôsobia ako sekcie jednotlivých národných komôr a poskytujú služby všetkým svojim členom. Členom SMOK sa môže stať podnikateľský subjekt, právnická alebo fyzická osoba, so záujmom o vzťahy s maďarskými podnikateľskými subjektmi a záujmom o podnikateľské prostredie v Maďarsku. Členom SMOK sa záujemca stáva po schválení predstavenstvom SMOK a zaplatení členského. Člen SMOK sa automaticky stáva členom Maďarsko-slovenskej sekcie MOPK s hlasom poradným a má právo zúčastňovať sa na podujatiach oboch komôr.
- Čo všetko ponúkate svojim členom?
- Ponúkame a poskytujeme predovšetkým informácie o podmienkach podnikania v Maďarsku, o podmienkach zakladania spoločných podnikov, právne a ekonomické poradenstvo prostredníctvom špecialistov na danú problematiku. Ďalej je to uverejňovanie obchodných ponúk v periodikách Maďarskej obchodnej komory, výber maďarských firiem z katalógov podľa potreby klienta, alebo poskytovanie kontaktných údajov z databáz ponúk na spoluprácu. Taktiež je to organizovanie konferencií a seminárov na aktuálne témy.
- Aké sú tie aktuálne témy? Čo zaujímavé pripravila - a ešte pripravuje - Slovensko-maďarská obchodná komora pre svojich členov v roku 2011?
- Spoločne s partnerskou komorou v Salgótarjáne sme v termíne od 1. 8. 2010 do 31. 7. 2011 zrealizovali projekt podporovaný EÚ, v rámci ktorého sme zorganizovali konferenciu remeselníkov zameranú na rozvoj tradičných remesiel v našom regióne s viac ako 100 účastníkmi s následnou účasťou maďarských remeselníkov na Radvanskom jarmoku, regionálnu výstavu v Šalgótarjáne za účasti 26 firiem zo Slovenska a s tým spojenú konferenciu na témy „Inovácia ako kľúč k rozvoju regiónov na oboch stranách hraníc”, „Aj malé podnikanie môže byť inovatívne”, a tiež konferenciu zameranú na porovnanie podmienok podnikania v obidvoch krajinách.
- S kým všetkým spolupracuje SMOK pri plnení týchto svojich aktivít?
- Dobrú spoluprácu máme s obchodno-ekonomickými oddeleniami obidvoch krajín, či už s našim v Budapešti, alebo s maďarským v Bratislave, a tiež s inštitúciami samosprávy - hlavne župy Nógrád a s Banskobystrickým samosprávnym krajom.
- O ktoré podnikateľské oblasti na Slovensku je najväčší záujem zo strany maďarských firiem?
- Je ťažko vyšpecifikovať nejakú dominantnú oblasť, o ktorú by bol zvlášť mimoriadny záujem zo strany maďarských firiem. Keď odhliadneme od veľkých investícií, ako sú Slovnaft či OTP Banka, malé podnikanie sa najviac realizuje v stavebnej výrobe, potravinárstve a v turistickom ruchu.
- Za posledných zhruba pätnásť rokov došlo samozrejme v obchodnej bilancii oboch krajín k výrazným zmenám k dobrému. Predsa len: v čom sú podľa vás najväčšie prekážky ešte výraznejšieho vzájomného obchodu medzi Slovenskou a Maďarskou republikou?
- Keď porovnáme súčasný stav s úrovňou pred 10-15 rokmi, tak hovoriť ešte o nejakých prekážkach nie je namieste, hlavne čo sa týka veľkého podnikania a veľkého obchodného styku. SMOK je prostredníctvom svojho predsedu zastúpená v stálej Slovensko-maďarskej zmiešanej medzivládnej komisii pre hospodársku spoluprácu a aktívne sa zúčastňuje na plynulosti vzájomného obchodu s MR. Príkladom v tejto oblasti je snaha o vyriešenie otázky vzájomného uznávania certifikátov.
- A čo by prospelo malým maďarským firmám, aby viac prichádzali na Slovensko?
- Zjednodušenie platby preddavku na DPH pri príležitostnom predaji na výstave alebo jarmoku na Slovensku. Pravidelní predajcovia na slovenských trhoviskách to majú zvládnuté, ale pokiaľ chce nejaký drobný maďarský remeselník na jarmoku alebo výstave predávať svoje výrobky, čaká ho procedúra, ktorá ho mnohokrát odradí, aby k nám prišiel.
- Kde teda vidíte možnosti a rezervy pre ešte efektívnejšie pôsobenie SMOK pri rozvoji vzájomnej spolupráce medzi maďarskými a slovenskými podnikateľskými subjektmi?
- Často na túto tému hovoríme aj s kolegami s Maďarska. Kde vidíme ešte „pole neorané”, tak to sú najmä aktivity zamerané na rozvoj inovácií, koordinácia vzdelávacích inštitúcií technického a ekonomického smeru a akreditácií učebných oborov remeselníckeho zamerania. Legislatíva je takmer kompatibilná, nedostatky sú v jej obchádzaní, čo možno považovať za najväčšiu prekážku vzájomného obchodu, ak už o prekážkach chceme hovoriť.
Slováci vykupujú úrodu tokajského hrozna v Maďarsku
16. septembra 2011 - (tasr)
Oberačky sa vo vinohradníckej oblasti Tokaj v Maďarsku ešte iba teraz začali a tamojšie hrozno už vykupujú za dvojnásobnú cenu Slováci, píše dnešné vydanie maďarského denníka Magyar Nemzet. Slováci platia v hotovosti a tisíce metrákov úrody vyvážajú kamiónmi. Z maďarského tokajského hrozna potom produkujú na Slovensku tokajské víno, v súvislosti s ktorým medzi Maďarskom a Slovenskom už roky pretrváva medzinárodný konflikt, poznamenáva Magyar Nemzet. Slováci platia dobre, preto sa v tomto roku časť úrody z maďarskej Tokajskej vinohradníckej oblasti dostane na Slovensko, tvrdia miestni vinohradníci. Ferenc Rózsa z obce Tállya denníku povedal, že sú radi, ak hrozno dokážu predať za dobrú cenu, takto aspoň majú zisk a zdá sa, že o budúcnosť vinohradníctva sa nemusia obávať.
Tekuté bohatstvo
Tokajské víno do Maďarska prilákalo kapitál, u nás ostáva tradícia
14. septembra 2011 - (Vanda Jakubová - Plus 7 dní)
Slovensko-maďarské spory o značku Tokaj, ako aj o uznanie výmery oblasti, kde sa vinič pestuje, sa ťahajú bez definitívneho výsledku už desaťročia. Maďari sa nemienia svojho dominantného postavenia na európskom trhu vzdať. Tokaj považujú za národnú tradíciu, dokonca o ňom spievajú aj vo svojej hymne. O čo vlastne bojujeme? - pýtajú sa. Veď u nich sa územie Tokaja rozprestiera na rozlohe približne 6-tisíc hektárov, zatiaľ čo na Slovensku je to iba niečo vyše 900 hektárov. Aj z tých sú ochotní naši južní susedia uznať len necelé dve tretiny. Aký je teda Tokaj u nás a čo ponúka za hranicami? To naše: Tokajská oblasť je jasne ohraničená. Na Slovensku Zemplínskymi vrchmi, na juhu v Maďarsku sútokom Tisy a Bodrogu. Kompaktný prírodný celok plný slnečného podnebia a atypického podložia rozdeľuje slovensko-maďarská hranica. Vznikla tak najmenšia vinohradnícka oblasť na Slovensku. Maďarsko si z tohto územia vytvorilo svoju perlu a mnohí výrobcovia sa nechcú o lesk Tokaja deliť so slovenskými susedmi. Obe strany k sebe lákajú turistov. Slovenská najmä originalitou, tá maďarská okrem vína aj termálnymi kúpaliskami či oceanáriom a podstatne lepšou dostupnosťou. V slovenskej oblasti, ktorá lemuje časť pohraničia, funguje desať firiem. Malebnú lokalitu však objavíte skôr z maďarskej strany ako z tej našej. Ako takmer na všetkých odľahlých miestach, i tu zaostáva infraštruktúra. Azda aj preto vinári uvádzajú súradnice GPS priamo na fľaše svojich výrobkov. „Ak k nám chcete prísť z Bratislavy, rýchlejšia cesta je cez Maďarsko. Po Miškovec je diaľnica a do Slovenského Nového Mesta sa po komunikáciách južných susedov cestuje pohodovejšie,” priznáva smutnú realitu Jaroslav Macik z rodinného vinárstva Tokaj Macik Winery v Malej Tŕni. Spolu s ostatnými slovenskými výrobcami sa snažia Maďarov tromfnúť kvalitou, cenou a službami. „My nie sme ich konkurencia. Oni vyrábajú v obrovských množstvách a zameriavajú sa najmä na módne ľahké vína vyrábané novou, reduktívnou metódou,” upresňuje vinár. Na rozdiel od Maďarska u nás doma nájdete len menších výrobcov. Každý z nich ponúka komplexné služby. Od degustácie až po výlety do okolia. Ubytovanie zoženiete len v malých penziónoch, v súkromí skoro vôbec. Často sa preto stáva, že turisti zo Slovenska prenocujú za hranicami. Naši podnikatelia sa tomu nebránia, dokonca ochotne informujú o cyklotrasách u južných susedov. Organizujú i výlety loďou po Bodrogu do maďarských pivníc. To preto, aby milovníci vína mohli tento nápoj porovnať na obidvoch stranách hranice. Za prioritu však považujú výrobu vína. Macik nás vedie do ručne vykopanej pivnice zo šestnásteho storočia. Je vytvorená v sopečnom podloží, takzvanom tufe. Pôvodne slúžila ako úkryt pre miestnych obyvateľov v časoch tureckých vpádov. Až neskôr sa z nej vytvorila vínna pivnica. Steny sú vlhké, posiate charakteristickou plesňou, podlaha udupaná zemina. Domáci stavili na klasiku a stáročiami osvedčenú metódu výroby. Mladý vinár nás vedie do srdca pivnice a zároveň najobľúbenejšej podzemnej časti návštevníkov, degustačnej miestnosti. Je tmavá, vo farbe prírodného tufu, svietia v nej iba sviečkami. „Sme v hĺbke sedemnásť metrov, je tu 98-percentná vlhkosť a 11-stupňová konštantná teplota. Ideálne prostredie na zretie samorodných a putňových tokajských vín,” ukazuje. Znalci však skôr ako ochutnávku vyhľadávajú hneď susednú miestnosť, vínnu banku. V ideálnych podmienkach tam aj desaťročia zreje zlatistý mok. Pri správnom uskladnení je toto víno z roka na rok kvalitnejšie a hodnotnejšie. Tokajské je výhodný investičný artikel. „Kvalitný Tokaj sa ročne zúročuje minimálne o pätnásť percent. Ktorá banka vám dá viac?” smeje sa vinár. Netají sa tým, že niektoré z uskladnených fliaš majú skutočne vysokú hodnotu, prekračujúcu až 10-tisíc eur. Ich konkrétnu cenu neprezradí, pre diskrétnosť voči ich vlastníkom. „Dnes sú už bežné aj vínne aukcie a cena, samozrejme, stúpa. My tu máme napríklad tokajské od roku 1924. Otázka však je, kto a či si vlastne kúpi víno za niekoľko desiatok tisíc eur.” Kto chce, môže sa prejsť po vinohrade a prenocovať v penzióne. Na jeseň organizujú pre turistov i oberačky hrozna. Snažia sa tak prilákať návštevníkov, ktorí by sa v Tokaji zdržali viac ako jeden deň. Modernizujú: Kvalitné tokajské víno je drahé a nemôže si ho dovoliť hocikto. Preto rozšírili výrobu o ľahké vína. Tie takisto nesú chránené označenie pôvodu Tokaj, majú však novú značku i obal. „Klasické tokajské sa môže plniť jedine do certifikovanej fľaše a vyrábať striktne stanoveným postupom. Na rozdiel od Maďarska sa nielen vyrába, ale aj plní v uzavretej oblasti Tokaj. Na Slovensku tokajské víno opustí oblasť jedine vo fľašovanom stave. Nie inak,” objasňuje problematiku Mária Maciková. Všetko musí byť osvedčené. U južných susedov je možné a často sa stáva, že vinič je napríklad z Tolcsvy, ale víno sa do fliaš plní niekde pri Budapešti. Zatiaľ čo naše tokajské kontrolujú štátne orgány, v Maďarsku kontrolu kvality vykonáva samospráva. Maďarská oblasť je ohraničená katastrami obcí a na Slovensku sa Tokaj ráta výmerou vinohradníckych honov. Hoci mali Maďari isté obdobie na predaj Tokaja v rámci únie exkluzivitu, v súčasnosti Európska únia uznala označenie Tokaj pre Slovensko i Maďarsko. U susedov: Vínna turistika v Maďarsku je veľkolepá. Celá tokajská oblasť približne s päťsto firmami zaoberajúcimi sa vinárstvom je popretkávaná dobre značenými cyklotrasami. Úhľadné upravené vinice lemujú slnečné stráne. Náhodne si vyberáme jednu z obcí. Hneď na jej začiatku nájdete podrobné značenie, ako sa ku každému z vinárov dostanete. Bez problémov sa aj ubytujete. Klopeme na dvere jedného z vinárov. Patrí k tým väčším. Hneď ako zistí, že nevieme po maďarsky, posiela kolegu hovoriaceho po anglicky. Vchádzame do príjemne chladnej tufovej pivnice, jej ramená sú upravené a špeciálne vysvietené. Nechýbajú výklenky na fľašky s Tokajom obrastené plesňou. Klenba pivnice je vykladaná tufovými tehličkami, dlážka je striktne rozdelená na časť pre sudy a pre „peších”. Na tej prvej, vysypanej štrkom, sú drevené sudy so silikónovými zátkami. Charakteristickú tokajskú pleseň na stenách nájdete len v miestach, kde nezašpiní návštevníkom oblečenie alebo na vystavených archívnych fľašiach. Tie najstaršie datujú do roku 1866. „Majiteľ víno odkúpil z USA, kam ho pôvodne vyviezli,” vysvetľuje vinár. Zahraniční investori: Podstatnú časť firmy vlastní zahraničný investor zo Španielska. „Nie sme jediní. V Tokaji sú investori z Nemecka, zo Španielska, z Francúzka i z Japonska. Keď sme chceli vynoviť výrobu, iná možnosť nebola. Takto to je už pomaly dvadsať rokov.” Podľa odhadov až deväťdesiat percent maďarského Tokaja patrí zahraničným rukám. „Uzavreli sme s nimi dohodu. My sme im prenajali vinice na 99 rokov a oni tu investujú. Obe strany sú spokojné. Keby sme totiž neinvestovali do obnovy a modernizácie, nevyžili by sme,” priznáva. Tokaj vyrábali a predávali už aj za socializmu a je to ich národná pýcha. „Vtedy sa však inak hospodárilo. Stroje sme mali z Ruska. Šóry viniča sa sadili podľa veľkosti traktora, nie tak, ako by sa mali. Pivnice boli zatuchnuté, doslova smrdeli, lisy na hrozno boli vysokotonážne a z hrozna vytlačili nielen šťavu, ale aj nepríjemnú pachuť z hlavy stroja,” zaspomínal si výrobca. Sudy boli vysokoobjemové, nie drevené, ale hliníkové. Na obdobie zretia sa veľmi neprihliadalo. „Vtedy sme mali len tri druhy vína: pre Západ, tam išlo len päť percent produkcie, pre východný blok išla väčšina a pre domáci trh putovalo to, čo zvýšilo. Vtedy sme si veľmi pokazili meno. Dnes je už všetko inak. Máme len jeden jediný druh - európskej kvality.” zdôrazňuje. Pôvodná obrovská degustačná miestnosť je stará niekoľko storočí. Po bokoch sú nasvietené zásoby nafľašovaného sladkého moku. „Sem chodia významní hostia a degustujú. Pleseň, samozrejme, v pravidelných intervaloch upravujeme a odstraňujeme. Nemôžeme si dovoliť, aby si zašpinili drahé obleky.” V najzadnejšej časti pivnice sa skrýva tokajský archív, jednotlivé ročníky sú poukladané oddelene. Tieto vína sú však len pre finančne solventných znalcov. Majú ho síce dostatok, no berú to skôr ako prestíž než hlavný finančný príjem. „Svet sa zmenil, tak napredujeme aj my. Dnes už nie je záujem o drahé vína. Ľudia žiadajú najmä lacné a ľahké.” Druhy tokajského vína sú historicky dané - putňové a výbery. Na dračku však idú práve rýchloobrátkové, bez niekoľkoročného zretia. „Pre nás nie je problém vyrábať starodávnou oxidatívnou technikou a čakať na vyzretie putňových vín niekoľko rokov. No kto to zaplatí?” Bez rozdielu?: Somelier Juraj Mikula vo víne u nás a za hranicami rozdiel nevidí. Každé je charakteristické pre svoju lokalitu. Odborníci vraj môžu pocítiť len ľahké odchýlky v chuti. „Rozdiel je v inom. Maďari sú v popredí pred Slovákmi v modernizácii. Majú viac odrôd, ktoré môžu používať pri výrobe. Navyše značne obmedzili výrobu tradičných tokajských vín a viac sa venujú reduktívnej metóde výroby. Majú za sebou západoeurópsky kapitál a tým aj vybavenosť na inej úrovni. V ich podnikoch sa môžete cítiť napríklad ako v Španielsku,” konštatuje Mikula. Podľa odborníka zatiaľ nikto nevie odhadnúť, aké bude tokajské víno robené reduktívnou metódou o päťdesiat rokov. Je však presvedčený, že slovenské tokajské je poctivejšie. „Naši vinári sa držia historicky daných výrobných postupov, ktoré robia Tokaj Tokajom,” uzatvára Mikula.
Cukornaté
Tokajské je podľa vinárov i somelierov charakteristické hneď z niekoľkých aspektov. Vinič sa pestuje na sopečnom podloží na južných svahoch v jednej jedinej lokalite na svete a získava vysokú prírodnú cukornatosť. Vyrába sa z troch druhov viniča - Furmintu, ten sa u nás pestuje už od 13. storočia, Lipoviny a Muškátu žltého. Mušt a víno pripravené z týchto odrôd sa plnia do takzvaných gönských sudov s objemom 136 litrov. Zo strapcov povyberané cibéby, hrozienka s vysokou cukornatosťou, ktoré sa vytvárajú na viniči a sú potiahnuté ušľachtilou plesňou, sa plnia do putní. Jedna putňa pritom predstavuje 20 až 25 kíl cibéb. Koľko putní cibéb sa nasype do drevenej kade a zaleje jedným gönskym sudom vína alebo muštu, toľkoputňový Tokaj sa neskôr dorobí. Takto pripravené víno v drevených sudoch v tufových pivniciach zreje niekoľko rokov. Preto je putňový Tokaj drahý a už v minulosti ho panovníci považovali za jedno z najlahodnejších vín. Často sa mu pripisujú i liečivé účinky. Podľa historických prameňov sa v tejto lokalite začalo s pestovaním viniča už v období nadvlády Rimanov, neskôr to boli Slovania. Prvý zákon, ktorý bol venovaný Tokaju, a to povinné vyberanie cibéb a ich macerovanie vo víne, bol z roku 1665. Neskôr panovníčka Mária Terézia lokalizovala a vymedzila územie Tokaja. Na Slovensku je do tejto oblasti začlenených sedem obcí, a to Čerhov, Veľká Tŕňa, Malá Tŕňa, Slovenské Nové Mesto, Černochov, Bara a Viničky.
Spolupráca s maďarskou komorou
14. septembra 2011 - (Roľnícke noviny)
Začiatkom septembra sa v Győri uskutočnilo pracovné stretnutie ústredného riaditeľa Slovenskej poľnohospodárskej a potravinárskej komory (SPPK) Jozefa Artima so zástupcami Maďarskej agrárnej komory (MAK). Na programe bola výmena informácií a zaujatie stanoviska k návrhu Európskej komisie (EK) zaviesť v rámci reformy Spoločnej poľnohospodárskej politiky EÚ stropy priamych platieb pre poľnohospodárov v rokoch 2014 - 2020, ako aj posúdenie možností vzájomnej spolupráce SPPK a MAK v ďalšom období. Obidve samosprávne organizácie udržiavajú pravidelné kontakty v rámci summitov agrárnych komôr krajín Visegrádskej štvorky (V4) a mienia intenzívnejšie spolupracovať aj na bilaterálnej úrovni. Ákos Horváth z Maďarskej agrárnej komory vyslovil nesúhlas s návrhom EK na zastropovanie priamych platieb, pretože tamojší agrárny sektor je z hľadiska výrobných štruktúr do istej miery podobný slovenskému. To znamená, že aj u našich južných susedov majú značný počet fariem, ktoré by doplatili na krátenie priamych podpôr. Počas rokovania obe strany dospeli k názoru, že je potrebné pokračovať v spoločnom úsilí o dosiahnutie čo najlepších podmienok pre roľníkov nových členských krajín v nasledujúcom programovacom období EÚ. Predovšetkým by sa mala vyrovnať podporná politika, ktorej rovnosť a spravodlivosť je obsiahnutá aj vo viacerých komuniké z rokovaní predstaviteľov agrárnych komôr V4. „Dohodli sme sa, že si budeme navzájom vymieňať všetky dostupné informácie a materiály, aby sme mohli spoločne argumentovať proti návrhom, ktoré by negatívne postihli poľnohospodárov v našich krajinách. Slovenské i maďarské poľnohospodárstvo zaznamenalo v uplynulom období značný úbytok produkcie a jeho samosprávne organizácie majú záujem zastaviť tento trend”, zdôraznil J. Artim.
Cez Gabčíkovo sa preplavilo 5 miliónov pasažierov
15. septembra 2011 - (sita)
Plavebnými komorami Vodného diela Gabčíkovo, ktoré je v správe Slovenského vodohospodárskeho podniku, sa dnes predpoludním na jednej z lodí preplavila päťmiliónta pasažierka. „Mali sme tú česť odovzdať cenu päťmilióntemu pasažierovi, ktorý sa preplavil cez naše plavebné komory. Počas devätnásťročného pôsobenia sme cez plavebný kanál preplavili 300-tisíc plavidiel a tieto preplavili 115,5 milióna ton tovaru,” povedal generálny riaditeľ Slovenského vodohospodárskeho podniku Daniel Kvocera. Plavebné komory boli do prevádzky uvedené 12. novembra 1992 a za necelých 19 rokov boli naplnené viac ako 71-tisíc krát. „Z tých 300-tisíc lodí, ktoré tadiaľto preplávali, bolo 8160 výletných, zvyšok boli ostatné plavidlá,” priblížil Kvocera. Bezpečnosť vodného diela podľa generálneho riaditeľa dokazuje to, že počas 19 rokov v komorách nedošlo k situácii, kedy by boli ohrozené ľudské životy. „Samozrejme, že došlo mnohokrát z príčin kapitána lode k nejakým drobným veciam, ktoré poškodili vráta, ale nebolo to nič zásadné,” uviedol Kvocera. Na plavbu v oblasti vodného diela majú značný vplyv hydrologické a klimatické pomery, najmä povodňový prietok, vietor, hmla a ľady. Kým hmla a vietor spôsobujú zastavenie prevádzky len na niekoľko hodín alebo maximálne na sedem dní, ľadovce môžu plavbu po Dunaji zastaviť aj na 31 dní. Stalo sa tak v roku 1997. Rozhodujúci podiel na preprave tovarov, poľnohospodárskych produktov, umelých hnojív či nafty má Maďarsko, Ukrajinská plavba Dunajská a rakúske a nemecké plavebné spoločnosti. V rámci vyhliadkových plavieb na Vodné dielo Gabčíkovo a pravidelných osobných liniek zahraničných plavebných spoločností sa v letnom období počas minulých rokov preplavilo cez komory viac ako 300-tisíc ľudí ročne. Plavba cez vodné dielo je bezplatná, keďže sa k tomu zaviazala Slovenská republika.
OTP Banka prišla o rating
Moody's odobrala banke hodnotenie, dôvod neuviedla
15. septembra 2011 - (Trend)
Ratingová agentúra Moody's Investors Services v pondelok oznámila, že odobrala ratingy OPT Banke Slovensko. Dôvody neuviedla. Naposledy sa agentúra dotkla hodnotenia banky začiatkom augusta, keď znížila hodnotenie dlhodobých depozitov z Baa3 na Ba1 s negatívnym výhľadom. Rating krátkodobých depozitov posunula z Prime-3 na Not-Prime a rating finančnej sily banky z D- na E+. Krok ratingovej agentúry vychádza predovšetkým z výsledkov banky na slovenskom trhu za roky 2009 a 2010. Neberie do úvahy pozitívny hospodársky výsledok ani posilnenie trhovej pozície v jej cieľových segmentoch v prvom polroku 2011, keď banka dosiahla zisk po zdanení vo výške 895-tisíc eur, uviedla v reakcii OTP Banka. Agentúra sa vyjadrila, že ratingy odobrala „z vlastných dôvodov”. Len poznamenala, že robí všetko pre to, aby mala informácie o hodnotenej firme v dostatočnej kvalite vrátane nezávislých zdrojov. No nie je audítorom, a tak si získané informácie nemôže nezávisle plne overiť. V augustovej správe Moody's uviedla niekoľko dôvodov, prečo tak urobila. Slovenská dcéra maďarskej OTP Bank stráca podiely na trhu, hoci ten ponúka príležitosti na rast tak na strane depozitov, ako aj úverov. Napriek tomu OTP Banka Slovensko skresala podiel v úveroch na 2,8 percenta a pri vkladoch na 2,5 percenta. Banka si nevie rady v konkurencii veľkých bánk. Moody's vytkla banke kvalitu úverového portfólia, ktorá sa za posledné roky významne zhoršila. Najmä pre podnikové úvery sa podiel zlých úverov v banke dostal koncom roka k 12,3 percenta. A to napriek tomu, že banka podľa Moody's predala skupine OTP v Maďarsku 36,5 milióna eur zlých úverov. Zhoršovanie portfólia čakala aj v tomto roku. Hoci pomalším tempom vďaka zlepšujúcemu sa ekonomickému prostrediu krajiny. Ratingová agentúra upozornila na to, že banka má vysokú koncentráciu voči niektorým dlžníkom a to pre ňu znamená značné kreditné riziko.
Vollebaekovi sa nepáčil jazykový zákon, ale ani maďarské kroky
13. septembra 2011 - (bumm.sk)
Vysokému komisárovi OBSE sa síce slovenský jazykový zákon nepáčil, ale Kurt Vollebaek aj maďarské protiopatrenie považoval za „hlúpe a zlé” - vyplýva zo spisov WikiLeaks. Vysoký komisár sa domnieval, že diskusia skončila víťazstvom slovenskej vlády. Podľa dôverného hlásenia z februára 2010, napísaného bratislavským veľvyslanectvom USA, vysoký komisár na jednom neverejnom diplomatickom podujatí kritizoval Maďarsko a dokonca nadhodil, že Budapešť porušuje medzinárodné právo keď berie pod svoju ochranu zahraničných Maďarov postihovaných jazykovým zákonom - poukázal portál (origo), ktorý správu zverejnil. Portál pripomenul, že Vollebaek sa od polovice roku 2009 zaoberal slovenským jazykovým zákonom a z toho vyplývajúcimi komplikáciami - ktoré v prvom rade vyplývali z toho, že zákon peňažnou pokutou postihoval tých, ktorí nedodržiavali nariadenia týkajúce sa používania slovenského jazyka. Portál (origo) pripomína, že Bajnaiho vláda začiatkom roka 2010, odpovedajúc na jazykový zákon, založila peňažný fond v sume 50 milión forintov, z ktorého by boli odškodňovali ľudí pokutovaných kvôli slovenskému jazykovému zákonu. Vollebaeka, podobne ako slovenskú vládu a SNS, rozhodnutie pobúrilo. „Vollebaek miestnym diplomatom povedal, že krok Budapešti bol prinajmenšom „hlúpy a zlý”, ale nie je vylúčené, že porušuje aj medzinárodné normy,” uvádza sa v správe bratislavského veľvyslanectva. Vysokému komisárovi sa však zároveň jazykový zákon nepáčil. Vyhlásil, on osobne je proti tomu, aby sa za používanie menšinového jazyka mohla udeľovať peňažná pokuta. Zároveň dodal, že je vnútornou záležitosťou Slovenska ak štát chce doplniť zákon o štátnom jazyku a podľa správy veľvyslanectva kritiku jazykového zákona považoval za „prehnanú a zavádzajúcu”.
Odoberú vyznamenania
16. septembra 2011 - (čtk)
Maďarský prezident Pál Schmitt chce odoberať štátne vyznamenania. Požiadal premiéra Viktora Orbána, aby preveril možnosť zbaviť vysokých vyznamenaní ľudí, ktorých správanie je v rozpore s ústavnými hodnotami Maďarska. V Maďarsku vyvolal spory prípad spisovateľa Ákosa Kertésza. Ten mal v novinách v Amerike vyhlásiť, že Maďari majú genetické sklony neprijímať zodpovednosť za svoje zločiny.
Maďarsko dôsledne podporí európsku integráciu Kosova
14. septembra 2011 - (tasr)
Maďarsko dôsledne podporí európsku integráciu západného Balkánu, v rámci nej aj integráciu Kosova. Budapešť je pripravená odovzdať svoje integračné skúsenosti, vyhlásil dnes v Budapešti maďarský prezident Pál Schmitt pri príležitosti stretnutia s prezidentkou Kosova Atifete Jahjagovou. Podľa maďarskej tlačovej agentúry MTI Schmitt povedal, že osobne sa zaviazal hovoriť v záujme uznania Kosova s prezidentmi iných krajín. V najbližšom čase bude o tejto otázke hovoriť s rumunským aj slovenským prezidentom. Maďarsko sa snaží prehĺbiť vzťahy s Kosovom vo všetkých oblastiach odvtedy, ako pred takmer troma rokmi uznalo túto balkánsku krajinu, dodal maďarský prezident. Podľa neho vzťahy Maďarska a Kosova považuje aj s kosovskou prezidentkou za vynikajúce a priateľské.
Korupčnú kauzu expremiéra Sanadera vyšetruje aj Maďarsko
16. septembra 2011 - (tasr)
V korupčnej kauze bývalého chorvátskeho premiéra Iva Sanadera - v súvislosti s ktorou chcela chorvátska prokuratúra vypočuť aj generálneho riaditeľa maďarskej ropnej spoločnosti Mol Zsolta Hernádiho - začala vyšetrovanie aj maďarská prokuratúra. Podľa agentúry MTI o tom informoval maďarský veľvyslanec v Chorvátsku Gábor Iván. Diplomat v rozhovore pre internetové vydanie chorvátskeho hospodárskeho denníka Poslovni Dnevnik zdôraznil, že Maďarsko do vyšetrovania nebude zasahovať. Rozhovor veľvyslanca bol reakciou na informácie denníka, podľa ktorých maďarský minister zahraničných vecí János Martonyi údajne mal v liste svojmu kolegovi Gordanovi Jandrokovičovi kritizovať dozornú radu chorvátskej ropnej spoločnosti INA, pričom ich podozrieval z úniku falošných obchodných informácií a Martonyi kritike podrobil aj správanie sa chorvátskeho protimonopolného úradu. Poslovni Dnevnik poznamenal, že Záhreb vnímal list šéfa maďarskej diplomacie ako nátlak na chorvátske inštitúcie. Iván o liste odmietol hovoriť, povedal iba, že vlády Maďarska a Chorvátska sú v kontakte, rokujú o spoločnosti INA, zatiaľ však výsledky rokovaní „nie sú určené verejnosti”. „Nie preto, že by sme chceli niečo skrývať, ale aby na úrovni vlád vzniklo vzájomné porozumenie. Únik informácií protirečí záujmom spoločností a oboch vlád,” konštatoval maďarský veľvyslanec. Iván okrem iného poznamenal, že chorvátska premiérka Jadranka Kosorová avizovala, že sa čoskoro stretne s predsedom maďarskej vlády Viktorom Orbánom a ráta s tým, že budú rokovať i o žiadosti chorvátskej prokuratúry, ktorá chce vypočuť Hernádiho v súvislosti s údajnou korupciou. Chorvátsky denník dodal, že maďarská prokuratúra odmietla žiadosť chorvátskych partnerov s odôvodnením, že ide o otázku národnej bezpečnosti. Chorvátska štátna prokuratúra 31. augusta obžalovala bývalého premiéra Iva Sanadera z korupcie a zneužívania právomocí, ktorých sa mal dopustiť prijímaním úplatkov výmenou za získanie pôžičky od rakúskej banky Hypo Alpe Adria pre Chorvátsko. Sanader tiež čelí obvineniam, že od maďarského ropného koncernu MOL prijal desať miliónov eur výmenou za to, že mu umožnil získať väčšinové práva v chorvátskej ropnej spoločnosti INA.
Gyurcsánya chcú súdiť za pozemky
14. septembra 2011 - (Peter Morvay - Sme)
Jedným z najčastejších sľubov nového premiéra Viktora Orbána bolo potrestanie tých, čo podľa neho dostali Maďarsko do krízy - politikov predchádzajúcich sociálno-liberálnych vlád. A medzi nimi sa vládna strana Fidesz zamerala najmä na premiéra Ferenca Gyurcsánya, dlho považovaného za jediného politika schopného čeliť Orbánovi. Urputná snaha nájsť na Gyurcsánya niečo, prečo by skončil pred súdom, zamestnávala novú vládu od začiatku nástupu do funkcie, zriadila aj samostatný post vládneho povereníka „na vyvodenie zodpovednosti”. Činila sa aj Generálna prokuratúra, na čele ktorej stojí Orbánov blízky človek, ktorý za Fidesz dokonca kandidoval aj v parlamentných voľbách. Riešením pre Orbánovu vládu sa ukázala byť takzvaná kauza Sukoró. V obci na brehu jazera Velence, menšieho brata známejšieho a neďalekého Balatonu, plánovali zahraniční investori postaviť obrovský hotelový a zábavný komplex King's City aj s kasínom. Predchádzajúca vláda priznala investícii, ktorá sľubovala priniesť stovky nových pracovných miest, mimoriadny štatút a vyjadrila jej všemožnú podporu. Práve pri tom však expremiér podľa obvinenia prekročil svoje právomoci, a preto má ísť pred súd. Kameňom úrazu sa stala výmena pozemkov. Jeden z investorov, izraelsko-maďarský obchodník Joav Blum vlastnil v Maďarsku už niekoľko pozemkov v oficiálnej hodnote okolo troch miliónov eur. Tie v rámci rokovaní o investícii vymenil za štátom vlastnený pozemok v Sukoró, na ktorom mal zábavný komplex vzniknúť. Ten pozemok mal mať hodnotu asi štyroch miliónov eur. Blum rozdiel uhradil, od začiatku sa však objavovali obvinenia, že prvé pozemky boli nadhodnotené a pozemok v Sukoró naopak podhodnotený, čiže štát pri výmene pozemkov okradli možno až o ďalší milión eur. Gyurcsány mal podľa prokuratúry svoje právomoci prekročiť tým, že jasne podporil investora, čo sa vraj pre podriadené štátne orgány rovnalo príkazu, aby odsúhlasili pre štát nevýhodnú transakciu. Expremiér sa bráni, že sa síce v roku 2008 s investormi stretol, nič konkrétne však v ich prospech nepodnikol. Vláda naňho usporiadala „poľovačku”, a nič z toho, čo tvrdí prokuratúra, nie je pravda, tvrdí expremiér. „Nebudem tam vystupovať ako obvinený, ale ako žalobca,” sľubuje pred súdnym procesom Gyurcsány. Z 386 poslancov parlamentu hlasovalo za zbavenie imunity v pondelok v noci 306 zákonodarcov zo všetkých parlamentných strán, okrem Gyurcsányovej socialistickej strany. Za zbavenie imunity hlasovala aj bývalá socialistická politička a predsedníčka parlamentu Katalin Sziliová (dnes nezávislá), ktorá patrila v socialistickej strane k Gyurcsányovým protivníkom.
Orbán sa pomstí Gyurcsányovi. Zbavil ho imunity
13. septembra 2011 - (Martin Novák - Aktuálně.cz)
Spor, týkajúci sa hazardu, rozvíril maďarskú politickú scénu. Parlament zrušil poslaneckú imunitu bývalému premiérovi Ferencovi Gyurcsányovi, aby ho mohla polícia vyšetrovať pre podozrenie z nezákonného ovplyvňovania dohody o výstavbe veľkého kasína a hotelového komplexu. Projekt v hodnote jednej miliardy dolárov mal Gyurcsány ovplyvniť tým, že sa zišiel v roku 2008 s investormi a poveril príslušné úrady, aby umožnili výkupy štátnych pozemkov a hladký priebeh výstavby. Obrie kasíno King'City malo stáť na brehu jazera Velence, asi štyridsať kilometrov západne od Budapešti. Projekt sa nakoniec nerealizoval. Vláda ho v januári zastavila, čo jej vynieslo žalobu od hlavného investora a vlastníka budúceho kasína, na Cypre registrovanej spoločnosti Vigotop Ltd. Vládnuca strana Fidesz je presvedčená, že bývalý socialistický premiér by mal za svoj prečin pykať. Zbaviť imunity poslanca je možné vtedy, ak za návrh hlasujú dve tretiny zákonodarcov. Táto podmienka bola splnená, pretože za zbavenie imunity zdvihli ruky aj zástupcovia krajne pravicovej strany Jobbik. Tristošesť poslancov tak hlasovalo za a len 52 proti. Gyurcsány trvá na tom, že sa nedopustil ničoho nelegálneho a schôdzka s investormi bola v poriadku a netajil sa ňou. Kasíno by podľa neho vytvorilo v regióne dva a pol tisícky pracovných miest. „Je to politicky motivovaná kauza. Ide o politickú pomstu voči mojej osobe,” povedal expremiér agentúre MTI. Gyurcsány stál na čele maďarskej vlády v rokoch 2004 až 2009. Socialisti pod jeho vedením dvakrát vyhrali voľby. Rastúce hospodárske problémy a škandál, ktorý vypukol po tom, čo premiér na stretnutí vedenia strany pripustil, že voličom klamal o ekonomickej situácii krajiny, priviedli kabinet k pádu. Maďarsko potom viedla úradnícka vláda a v roku 2010 získala vo voľbách drvivú dvojtretinovú väčšinu opozičná pravicová strana Fidesz. Medzi Gyurcsánym a súčasným premiérom Viktorom Orbánom panuje silná nenávisť a Gyurscány sa domnieva, že Orbán ho chce dostať za každú cenu do väzenia. Orbán nedávno tiež navrhol, že traja bývalí premiéri - vrátane Gyurcsányiho - by mali byť trestne stíhaní, pretože spôsobili veľké zadlženie krajiny. V rokoch 2002 až 2010 vzrástol štátny dlh Maďarska z úrovne 53 percent HDP na 82 percent.
Keď lynčujú Gyurcsánya
16. septembra 2011 - (Magyar Narancs / Sme)
To, čo maďarská prokuratúra zatiaľ pozbierala proti expremiérovi Ferencovi Gyurcsányovi, obvinenému zo zneužitia právomoci, je kopa nezmyslov. Odsúdenie z toho môže vzniknúť len vtedy, ak sa každá časť súdneho systému skloní pred očakávaniami vlády Viktora Orbána. Odsúdenie Gyurcsánya bude zámienkou aj dôsledkom zlomenia justície. Mnohí sa k tomu musia vzdať profesionálnej, osobnej autonómie a cti. Nielen v justícii. Bude nepríjemné ozvať sa na obranu opovrhovaného a neobľúbeného politika. V tomto procese však je jeho osoba najmenej dôležitá. Neexistuje, že sa lynčuje len raz. Ani, že sa pozeráme len raz inam, keď sa lynčuje.
Expremiéra Gyurcsánya zbavili imunity
13. septembra 2011 - (sita)
Maďarský parlament v pondelok neskoro večer hlasoval v prospech zbavenia poslaneckej imunity bývalého premiéra Ferenca Gyurcsánya, ktorý čelí obvineniu zo zneužitia právomocí v súvislosti s kontroverzným projektom kasína pri obci Sukoró. Príslušný návrh poslanci schválili v pomere 306 ku 52 hlasom, pričom sa na stranu vládnej koalície pridali aj opozičné zoskupenia Politika môže byť iná a Hnutie za lepšie Maďarsko (Jobbik). Gyurcsányovi socialisti hlasovali proti, samotný expremiér sa však zdržal. Maďarská prokuratúra preveruje podozrenia týkajúce sa projektu kasína pri jazere Velence v strednom Maďarsku, kde medzinárodné konzorcium plánovalo preinvestovať okolo 1,4 miliardy eur. Súvisiace dohody o výmene pozemkov boli údajne pre štát nevýhodné a spôsobili mu značnú škodu. Gyurcsány, ktorý mal ako premiér ovplyvňovať rozhodovanie úradov, sám žiadal o zbavenie imunity, aby sa mohol obvineniam brániť. V jednom z rozhovorov pre denník Népszava pritom vyjadril presvedčenie, že obvinenie je politicky motivované.
Gyurcsánya prekvapilo, že Sziliová
hlasovala za odobratie jeho imunity
13. septembra 2011 - (tasr)
Maďarského expremiéra Ferenca Gyurcsánya prekvapilo, že v pondelok večer medzi hlasujúcimi za zbavenie jeho poslaneckej imunity bola aj jej bývalá stranícka kolegyňa Katalin Sziliová. Ľavicový politik na tieto udalosti reagoval na sociálnej sieti Facebook. Gyurcsány napísal, že poslanci, ktorí hlasovali proti nemu, vedia, že sotva je medzi nimi, ktorý by neprijal nezákonné financie vo volebnej kampani. „Nečestní sú oni,” poznamenal expremiér, podľa ktorého nič ho neprekvapilo, iba ak skutočnosť, že za návrh hlasovala aj bývalá predsedníčka parlamentu za Maďarskú socialistickú stranu (MSZP), teraz nezávislá poslankyňa Katalin Sziliová. Bývalý predseda vlády naznačil, že by o Sziliovej mohol čosi - zrejme myslel niečo kompromitujúce - napísať, ale dodal, že tak neurobí. „Bolo by to veľmi prízemné”, konštatoval. Filozof János Kis pre maďarský denník Népszabadság uviedol, že bývalého ministerského predsedu v demokratickom štáte iba zriedka podozrievajú. Ústavný právnik István Lövétei však vyjadril názor, že poslancov maďarského parlamentu, medzi nimi aj expremiéra, možno rovnako stíhať, ako ktoréhokoľvek iného občana. Kis tvrdí, že trestom za politické chyby a prečiny sú voľby. Ak sa však vynorí podozrenie z trestného činu, je potrebné trestné stíhanie. V tom prípade však treba byť obozretný, aby podozrivý nemal porušené žiadne práva na spravodlivý proces. V opačnom prípade totiž stíhanie bude iba krycím manévrom na prenasledovanie porazeného politického protivníka, konštatoval filozof, ktorému kroky proti Gyurcsányovi nápadne pripomínajú proces s ukrajinskou expremiérkou Juliou Tymošenkovou. Lövétei poznamenal, že imunita slúži iba na to, aby nebolo možné poslanca neodôvodnene zdržiavať v jeho parlamentnej práci. Imunita je podľa jeho slov dočasnou ochranou voči trestnému stíhaniu. Po zaniknutí poslaneckého mandátu možno začať stíhanie. Expert na ústavné právo označil za problém, že v maďarskom právnom systéme sa v súvislosti s imunitou miešajú prvky politiky a spravodlivosti. „Parlament by mal rozhodovať výhradne o tom, či v prípade daného poslanca trestné stíhanie bude prekážkou, aby svoju poslaneckú prácu mohol čestne vykonávať,” zdôraznil Lövétei, podľa ktorého je dôležité, aby konanie justície nebolo pod vplyvom politického či vládneho názoru. Poslanci maďarského parlamentu rozhodli v pondelok o zbavení poslaneckej imunity ľavicového expremiéra F. Gyurcsánya. Zákonodarný zbor vydal bývalého predsedu vlády vyšetrovacím orgánom od zmeny režimu po prvý raz. Za návrh imunitného a mandátového výboru hlasovalo 306 poslancov, proti bolo 52 poslancov. Podozrenie zo strany maďarskej prokuratúry, ktorá o zbavenie imunity požiadala, že v záležitosti výmeny pozemkov na výstavbu centra s kasínom expremiér zneužil svoje právomoci, je podľa vyjadrenia samotného Gyurcsánya odborne nepodložené a politicky zaujaté.
Parlament rozhodol o zbavení imunity expremiéra Gyurcsánya
12. septembra 2011 - (tasr)
Poslanci maďarského parlamentu rozhodli 12. septembra v neskorých večerných hodinách o zbavení poslaneckej imunity ľavicového expremiéra Ferenca Gyurcsánya. Informovala o tom tlačová agentúra MTI s poznámkou, že zákonodarný zbor vydal bývalého predsedu vlády vyšetrovacím orgánom od zmeny režimu po prvý raz. Za návrh imunitného a mandátového výboru hlasovalo 306 poslancov vládnych strán Maďarský občiansky zväz-Fidesz, Kresťanskodemokratická ľudová strana (KDNP), opozičného Hnutia za lepšie Maďarsko-Jobbik a Politika môže byť iná (LMP). Proti bolo 52 poslancov Maďarskej socialistickej strany (MSZP). Podozrenie zo strany maďarskej prokuratúry, ktorá o zbavenie imunity požiadala, že v záležitosti výmeny pozemkov na výstavbu centra s kasínom expremiér zneužil svoje právomoci, je podľa vyjadrenia samotného Gyurcsánya odborne nepodložené a politicky zaujaté. Gyurcsány dávnejšie avizoval, že sa osobne vzdá poslaneckej imunity a zverejní všetky doklady kauzy. Bývalý ľavicový predseda vlády povedal, že bude s prokuratúrou spolupracovať, aj keď prokurátorov zainteresovaných v uvedenej kauze vníma ako „predĺženú ruku” terajšieho premiéra Viktora Orbána. Podľa slov expremiéra v prípade výmeny pozemkov pre zahraničných investorov dodržiaval zákony a konal čestne a v záujme krajiny, čo chce aj dokázať. V roku 2008 vláda vymenila v prospech zahraničných investorov dva nevýhodné pozemky za lukratívny pozemok na brehu jazera Velence, kde chceli postaviť komplex kasína. Gyurcsány tvrdí, že jeho vláda urobila dobre, keď podporovala investíciu v hodnote jednej miliardy forintov, ktorá mohla vytvoriť 2500 pracovných miest.
Maďarov desí nový Zákonník práce
Orbán vezme zamestnancom príplatky,
firmy ich jednoduchšie vyhodia bez odstupného.
14. septembra 2011 - (Oľga Gluštíková - Hospodárske noviny)
Práca bez príplatkov, povinnosť zaplatiť celú spôsobenú škodu z vlastného vrecka či žiadne istoty zamestnania pre ženy na materskej dovolenke alebo ľudí krátko pred dôchodkom. Toto všetko si na Maďarov prichystala v novom Zákonníku práce vláda Viktora Orbána. Horúca jeseň tak čaká aj Slovákov žijúcich u našich južných susedov. „Vôbec si neviem predstaviť, ako by tento zákon fungoval v praxi. Očakávame preto zmenu zákonníka s určitým strachom. Každý sa trasie, čo prinesie budúcnosť,” povedala pre HN Slovenka Edita Pečeňová z Bekéšskej Čaby. Tá je presvedčená, že ak Orbán v parlamente kontroverzný návrh presadí, zamestnancov znechutí najmä nepovinné preplácanie nadčasov či skrátenie dovolenky. Proti navrhovanému zákonníku sa okamžite vzniesla vlna kritiky. Tento týždeň vyšla do ulíc tisícka Maďarov, ktorí na protest vytvorili živú reťaz okolo parlamentu. Ten by mal zákonník odklepnúť na prebiehajúcom zasadnutí. Odporcovia tvrdia, že zákonník prekračuje hranice sveta práce, zotročuje zamestnancov a povedie k ich sociálnej neistote. Návrh najnovšie dostal prezývku „Príručka pre vlastníkov otrokov”. Odborárom sa nepáči, že po novom by ľudia mali mať kratšiu dovolenku a za viac práce dostávať menej platu. Podľa nich zákonník pôjde proti zamestnancom a v tejto chvíli potrebujú viac racionálne, než radikálne riešenia. Za pravdu dáva odporcom aj šéf kresťansko-sociálnych odborov Imre Palkovics, ktorý zákonník označil za nekresťanský a neľudský. Zamestnaných Maďarov podľa neho čaká po schválení zákonníka nešťastný osud, pretože ich stavia do podriadenej pozície a robí z nich predmety, s ktorými si zamestnávateľ môže robiť čo chce. Napriek rozhnevaným reakciám ľudí však ekonómovia dávajú za pravdu Orbánovi. „Vládne zámery zmeny pracovného práva idú správnym smerom. Prispejú totiž k zníženiu nezamestnanosti v Maďarsku a stopnú čiernu prácu, čo pre štát znamená vyššie daňové príjmy,” povedal pre HN maďarský analytik Krisztián Szabados. Experti poukazujú na to, že navrhovaná zmena je pre ich krajinu potrebná z viacerých dôvodov. Mala by zaviesť oficiálnu registráciu nových pracovných síl, čím zastaví čiernu prácu. Ďalej podporí zamestnanosť v krajine, a tiež zabráni zneužívaniu práva zamestnancov na sociálne dávky. Demonštrácie a strata popularity však snahy vlády o zmenu znemožňujú. „Bohužiaľ, demagogické rozhovory a protesty zrejme nakoniec spôsobia, že vláda odstúpi od svojich pôvodných plánov, aby zabránila strate verejnej podpory. Rizikom je, že nakoniec schváli zmutovaný zákon, ktorý už nedosiahne plánované zníženie nezamestnanosti,” varuje Szabados.
Aký je Zákonník práce v Maďarsku a na Slovensku
Maďarsko:
- strata pracovných príplatkov, nepovinné preplácanie nadčasov
- jednoduchšia výpoveď bez odstupného
- zamestnanec musí zaplatiť zálohu, ak pracuje s peniazmi
- pracujúci platí v plnej výške za spôsobené škody
- odstráni ochranu pred prepustením matiek idúcich na materskú dovolenku, a tiež starších pracovníkov
Slovensko:
- práca nadčas je platená, zamestnanec však zaň môže čerpať náhradné voľno
- výpovedná lehota je skrátená na jeden mesiac, keď je v práci menej ako rok
- súbeh výpovednej lehoty a odstupného sa zrušil
- pracujúci uhradí škodu podľa miery svojho zavinenia
- len výnimoče počas skúšobnej lehoty môže byť prepustená tehotná žena
Živou reťazou okolo parlamentu
protestovali proti zákonníku práce
12. septembra 2011 - (tasr)
Približne 1000 demonštrantov vytvorilo dnes živú reťaz okolo budovy maďarského parlamentu v Budapešti na protest proti pripravovanému zákonníku práce, ktorý podľa účastníkov ďalej zhorší situáciu zamestnancov. Podľa maďarskej tlačovej agentúry MTI cieľom protestného podujatia, ktoré pri príležitosti úvodu jesenného zasadania parlamentu zorganizovali viaceré odborárske organizácie a občianske združenia, je upriamiť pozornosť poslancov zákonodarného zboru na ich zodpovednosť za pripravovaný zákonník práce, ktorý má byť podľa očakávaní prijatý práve na jesennom zasadaní. Medzi transparentmi protestujúcich sa objavili heslá „Nebudeme otroci, Orbán prac sa!”, či „Potrebujeme racionálne, a nie radikálne riešenia”. Účastníci demonštrácie podľa internetového vydania maďarského denníka Népszabadságu sami vyjadrili sklamanie z nízkeho počtu protestujúcich.
Orbán: Európa sa topí v problémoch. My nie
12. septembra 2011 - (tasr)
Európa je v obrovských problémoch, Maďari však nie, vyhlásil dnes v úvode jesennej schôdze parlamentu v Budapešti predseda maďarskej vlády Viktor Orbán. Podľa neho znižovať svoj štátny dlh tak ako Maďari dokážu jedine Švédi. Orbán povedal, že v Maďarsku sú v prvom rade ohrozené domovy dlžníkov, ktorí majú devízové pôžičky. Ohrozené sú tiež pracovné miesta, hrozí obrovský rast režijných nákladov domácností, rozmach úžerníctva a problémom môžu byť aj špekulanti, ktorí môžu na finančných trhoch zaútočiť na forint. Premiér vyjadril odhodlanie, že nedopustí, aby sa ktokoľvek pokúsil preniesť ťarchu krízy eurozóny na obyvateľov Maďarska. Táto kríza bude zdolaná a Maďari sa už pustili do práce, konštatoval. Orbán avizoval zo strany vládnych strán prípravu „plánu ochrany národa”, ktorý by mal eliminovať vplyvy krízy eurozóny. V rámci tohto plánu sa zavedú opatrenia na potlačenie úžerníctva a časť sociálnych dávok sa bude vyplácať v naturáliách. Vláda okrem iného plánuje zamedziť rastu režijných nákladov - zmrazia sa ceny vodného a stočného, dodávky plynu a elektriny a poplatky za odvoz smetí. Vláda chce prijať ústavný zákon, ktorým by sa zosúladilo fungovanie dôchodkového, zdravotného a daňového systému so systémom samosprávnym. V prípade devízových úverov vláda podporí návrh na stanovenie pevného devízového kurzu pri splácaní splátok týchto pôžičiek. Medzi opatreniami Orbánovej vlády figuruje aj zavedenie 35-percentného kľúča luxusnej dane či zavedenie zákazu založenia nového podniku pre tých, ktorí predchádzajúci podnik zatvorili s výraznými nedoplatkami.
Rakúsky minister chce rokovať a Maďarskom
o fixnom kurze pre úvery
16. septembra 2011 - (tasr)
Na dnešnom summite Rady EÚ pre ekonomické a finančné otázky (ECOFIN) v Poľsku bude rakúska ministerka financií Maria Fekterová rokovať s jej maďarským partnerom Györgyom Matolcsym o kontroverznom splácaní úverov v eurách a švajčiarskych frankoch pri fixnom a pre banky nevýhodnom kurze, ako to avizovala maďarská vláda. Maďarskú komerčnú televíziu hírTV o tom informoval rakúsky veľvyslanec v Budapešti Michael Zimmerman. Maďarská vláda doposiaľ nenavrhla rokovanie s Rakúskom v tejto záležitosti, preto zatiaľ neboli dvojstranné rokovania, povedal rakúsky veľvyslanec, podľa ktorého na tento problém jeho krajina upozornila aj Európsku komisiu. Rakúski predstavitelia v pondelok (12.9.) ostro napadli plán maďarskej vlády, ktorá chce, aby domácnosti splácali úvery v eurách a švajčiarskych frankoch pri fixnom a pre banky nevýhodnom kurze. Európska komisia sa vraj snaží Budapešť presvedčiť, aby od tohto plánu upustila. Rakúske banky, ktoré sa výrazne angažujú v strednej a východnej Európe, môže vyjsť plán maďarskej vlády poriadne draho.
Maďarsko zužuje okruh možností
predčasne splatiť devízové úvery
16. septembra 2011 - (tasr)
Maďarská vláda zvažuje, že z okruhu tých, ktorí môžu predčasne splatiť svoje nevýhodné devízové úvery, vylúči dlžníkov, ktorí sú problematickými klientmi, alebo tých, ktorí si zobrali pôžičky vyšších súm. Informoval o tom dnes maďarský server Origo odvolávajúc sa na nemenované vládne zdroje. Vláda príslušné rozhodnutie prijala v stredu. Začiatkom minulého týždňa na výjazdovom rokovaní v Lovasberényi kabinet prerokoval návrh, podľa ktorého by hypotekárny úver mohli predčasne splatiť v prípade eurových úverov pri fixnom kurze 250 HUF/EUR a vo frankových pri kurze 180 HUF/CHF. Rozdiel medzi fixným a skutočným kurzom by museli znášať banky. Vládne zdroje serveru uviedli, že vláda k takémuto kroku (pozn. TASR: ktorý potom ostro kritizovali rakúski predstavitelia) pristúpila bez štúdie dosahov. Preto najskôr chcela iba otestovať reakcie, aby v prípade veľkého rizika potom mohla korigovať konečné rozhodnutie. Od minulotýždňového rokovania vláda už viackrát urobila korekcie svojich predstáv o tom, kto bude mať možnosť výhodnejšie splatiť svoje kurzom znevýhodnené záväzky. Premiér Viktor Orbán v pondelok v parlamente povedal, že banky nebudú povinné devízové úvery meniť na forintové. Okrem toho predčasné splatenie bude podľa Orbánových slov umožnené iba tým, ktorí si úvery vzali pod kurzovou hranicou 180 HUF/CHF a 250 HUF/EUR. Žiadosti o predčasné splatenie fixným kurzom bude možné predložiť iba do konca tohto roka. Na negatívne reakcie finančného trhu a zahraničia maďarský premiér povedal, že Maďarsko nemá čo stratiť, zahraniční investori začali svoje investície sťahovať z Maďarska už dávnejšie.
Dievčatku s rakovinou hrozí osud bezdomovca
16. septembra 2011 - (tasr)
Krehká, usmievavá dievčinka sedí na nemocničnej posteli. Iba päťročná Luca má za sebou dve chemoterapie, liečbu na posilnenie imunity a medzi veľkými vizitami sa hrá so svojim obľúbeným poníkom. Príbeh dievčatka z Maďarska je už aj tak dosť smutný. Sužuje je rakovina. O to horšie však je, že po prepustení do domácej liečby jej hrozí, že ostane na ulici, píše dnes (16. 9.) portál denníka Blikk. Rodičia malej pacientky sú bezradní. Snažia sa zabezpečiť svojej dcérke, aby po opustení z nemocnice mala kde hlavu zložiť. Hrozí totiž, že im ich rodinný dom vezmú, ak nezaplatia v jednej splátke finančnú čiastku, ktorú na nehnuteľnosti dlhujú banke. Otec Sándor (34) ale tvrdí, že sa s bankou dohodol, že mu peňažný ústav umožní zaplatiť iba časť z dlžnej sumy. Z banky som dostal aj nové číslo účtu, na ktoré mám spomínané splátky uhrádzať. Keď som ale dostal list od ich právnika s hrozbou exekúcie, tak som do banky zavolal opäť..., vysvetľuje otec dievčatka. „ V roku 2007 sme si vzali z banky na dom úver, ktorý sme skombinovali so stavebným sporením. Následne sme riadne uhrádzali splátky, ale vlani som stratil prácu a vo februári vysvitlo, že naša dcérka je chorá,” vysvetľuje Sándor. „Napriek tomu, že sme s bankou komunikovali a oznámili aj fakt, že máme finančné problémy a zároveň sme požiadali o dočasné zníženie splátok, banka nás označila za nedôveryhodných klientov a chce od nás, aby sme jej vrátili všetko,“ tvrdí otec ťažko skúšanej rodiny. Sándor do banky zavolal opäť, aby zistil, či má naozaj veriť oficiálnemu stanovisku finančnej inštitúcie. „Úradníčka ma ale upokojila s tým, aby som platil 30-tisíc forintov (105 eur) počas jedného roka a problém by tak mal byť vyriešený,“ hovorí muž o dohode s bankou, ktorú uzavrel telefonicky. „Z banky som dostal aj nové číslo účtu, na ktoré mám spomínané splátky uhrádzať. Keď som ale dostal list od ich právnika s hrozbou exekúcie, tak som do banky zavolal opäť a tam mi po až po dlhom hľadaní našli informácie o sume, ktorú som už uhradil. Ale nepriznali si chybu. A právna kancelária medzitým už ponúkala náš dom, ktorý má hodnotu 14 miliónov (necelých 50-tisíc eur) za tri milióny forintov (vyše 10-tisíc eur),“ vravel so slzami v očiach nešťastný otec rodiny. Nezávislý právnik, ktorého v tejto súvislosti oslovil maďarský denník tvrdí, že v celom prípade je viac nekorektností, ktorých sa banka voči rodine svojim konaním dopúšťa. Keď novinári banku oslovili, s odkazom na nutnosť dodržiavania bankového tajomstva nereagovala na všetky ich otázky. Vo svojom stanovisku k celej veci uviedol zástupca finančnej inštitúcie iba toľko, že žiadne zmeny v zmluvách sa s klientmi nemôžu realizovať po telefóne. A vraj sa voči rodine žiadna exekúcia ani nezačala. „Ako je potom možné, že o vykonaní exekúcie dostala rodina list od právnika banky?,“ touto rečníckou otázkou uzaviera smutný príbeh denník Blikk.
Kam až sa dá zájsť?
14. septembra 2011 - (Igor Vida - Hospodárske noviny)
V tieni prebiehajúcich koaličných rozhovorov a napätej situácie okolo eurovalu a nového zákona o odvodoch na Slovensku sa nenápadne objavila krátka správa o pripravovanom riešení problémov domácností s úvermi v zahraničnej mene v Maďarsku. Vďaka dlhodobo relatívne vysokým úrokovým sadzbám forintu a naopak, veľmi nízkym švajčiarskeho franku, maďarské banky predávali viac ako 60 percent úverov domácnosti vo švajčiarskych frankoch, prípadne v eurách. Po výraznej devalvácii forintu sa státisíce domácností dostali do zložitej situácie, keď sa im úvery predražili a teraz nestíhajú splácať. Vládnuca strana navrhuje, aby mohli klienti svoje dlhy splatiť nie pri aktuálnom trhovom kurze, ale pri fixnom kurze 250 forintov za euro, prípadne 180 za frank. Rozdiel oproti trhu je výrazný, v prípade franku viac ako 20 percent. A tento rozdiel majú znášať banky. Je to iba návrh vládnucej strany, ale vzhľadom na to, že má ústavnú väčšinu v parlamente, je takmer isté, že prejde schvaľovacím procesom bez problémov. Zaujala ma práve táto správa, pretože po stovkách miliónoch eur, ktoré museli a ešte budú musieť banky zaplatiť vo forme špeciálnej dane, je to ďalšia sekera do ich hospodárenia. A to sekera poriadna. Pri takomto vysokom benefite sa dá predpokladať, že veľká väčšina klientov nájde refinancovanie vo forme nového úveru, poučená zo zlej skúsenosti tentoraz v lokálnej mene, aby mohla predčasne splatiť úver vo frankoch. Pokiaľ by všetci využili túto mimoriadnu ponuku, banky v Maďarsku by znášali stratu až jednej miliardy eur. To si celkom určite vyžiada ich ďalšie kapitálové posilnenie, pretože dnes len niektoré tvoria zisk, práve kvôli vysokým výpadkom splácania úverov. A tu môže niektorým investorom dôjsť trpezlivosť a budú hľadať cestu von z maďarského trhu. Nezávidím kolegom ich situáciu. Teším sa, že my podobné problémy nemáme. A dúfam, že ani mať nebudeme.
Provokácie Viktora Orbána v boji proti zvyšku sveta
14. septembra 2011 - (diepresse.com)
Od svojho nástupu v máji 2010 vláda Viktora Orbána celým radom svojich rozhodnutí vyvolala nevôľu v zahraničí. Začalo sa to prijatím zákona o dvojakom štátnom občianstve. Ten umožňuje 2,5 miliónu etnických Maďarov, ktorí žijú ako menšina v krajinách susediacich s Maďarskom, aby jednoducho získali maďarské občianstvo. Zákon viedol k napätiu vo vzťahoch so Slovenskom. O niečo neskôr nasledoval škandál na rokovaniach s Medzinárodným menovým fondom. Orbánova vláda vyzvala k „národnému boju za slobodu” a odmietla sa podvoliť dávkam Medzinárodného menového fondu. Následne na to rokovacia delegácia odcestovala z Budapešti. Dva roky predtým, za vlády Ferenca Gyurcsánya, dostalo Maďarsko od Medzinárodného menového fondu a Európskej únie ešte stand-by úver vo výške 20 miliónov eur, aby sa odvrátil hroziaci bankrot štátu. Ďalším rozhodnutím Orbánovej vlády, ktoré narazilo na odmietavé reakcie aj od maďarskej hranice, bolo zoštátnenie peňazí, ktoré patrili trom miliónom Maďarov na súkromných penzijných fondoch. Peniaze, vo výške troch biliónov forintov (10,6 miliardy eur) sa vynaložili na zaplátanie rozpočtových dier, na zníženie rastúcej štátnej zadlženosti a na nákup viac ako 20-percentného podielu v maďarskom rafinérskom koncerne MOL. Nevôľu v zahraničí vyvolalo aj zavedenie viacerých mimoriadnych daní. Tie sa od vlaňajška dotkli okrem bankovníctva (banková daň) sektoru telekomunikácií, veľkoobchodu a energetiky, teda oblastí verejného života, v ktorých prevažovali zahraničné podniky. Pobúrenie vyvolal aj nový mediálny zákon prijatý koncom roka 2010. Mnohé maďarské noviny vtedy vyšli na protest z prázdnou úvodnou stranou. Ľavicovoliberálny Népszabadság vytlačil na svojej titulnej strane vo všetkých jazykoch Európskej únie vetu, že v Maďarsku už nie je sloboda tlače. Kritikom mediálneho zákona ukázal, že všemocné médiá majú byť predĺženou rukou Orbána. V tomto roku vyvolala rozruch nová maďarská ústava. Benátska komisia Rady Európy jej vytkla mnohé nedostatky.
S&P varuje Maďarsko pred pevným kurzom
pri úveroch v cudzích menách
15. septembra 2011 - (tasr)
Plán maďarskej vlády, ktorým chce umožniť domácnostiam, aby predčasne splatili pôžičky v cudzích menách pri výhodnejšom ako trhovom kurze, môže mať negatívny vplyv na tok úverov, verejné financie aj rast ekonomiky. Upozornila ratingová agentúra Standard & Poor's (S&P), ktorá Maďarsku pridelila rating len jeden stupeň nad špekulatívnym pásmom. Premiér Viktor Orbán chce umožniť Maďarom, ktorí sú ochotní hypotekárny úver ihneď splatiť, aby mohli vyrovnať svoje dlhy v eurách a švajčiarskych frankoch pri kurze o zhruba 20 % nižšom ako je trhový kurz. Rozdiel medzi výhodnejším a skutočným kurzom by museli znášať banky. Európska únia upozornila Budapešť, že takto môže porušiť pravidlá bloku. Maďarské domácnosti majú zhruba dve tretiny úverov v cudzích menách. Ale po páde ekonomiky a následnom oslabení forintu im splátky z týchto úverov vzrástli. Mnohí z dlžníkov majú teraz problémy so splácaním pôžičiek a hrozí im, že prídu o svoje domovy. S&P pridelila Maďarsku rating BBB- s negatívnym výhľadom, čo znamená, že hodnotenie úverovej bonity krajiny skôr zníži, ako zvýši. Každé opatrenie, ktoré spôsobí bankám straty, môže priniesť sprísnenie podmienok pre poskytovanie úverov. To zase môže mať negatívny vplyv na spotrebiteľské výdavky, investície do rozvoja firiem, a tým aj na rast ekonomiky a v konečnom dôsledku na verejné financie, keďže to povedie k poklesu výberu daní a rozpočtových príjmov, varuje S&P.
Brusel má pochybnosti o maďarskom pláne
zmeny podmienok úverov
13. septembra 2011 - (sita)
Európska komisia (EK) má určité obavy v súvislosti s plánmi maďarskej vlády, ktorá chce, aby domácnosti splatili svoje úvery v cudzej mene pri fixnom kurze hlboko pod trhovými hodnotami. Vyhlásil to v utorok hovorca komisie Amadeu Altafaj. Plány Budapešti sa už stretli s ostrou negatívnou reakciou Rakúska, odkiaľ pochádzajú viacerí poprední poskytovatelia úverov v nových európskych trhových ekonomikách. „Komisia má určité obavy v súvislosti s nedávno oznámenými plánmi,” povedal Altafaj na pravidelnom brífingu. „Plán síce môže zmierniť zaťaženie domácností, mohol by však mať aj vážny negatívny dopad na maďarský bankový systém,“ dodal hovorca. Hrozí, že banky v Maďarsku v reakcii na vládne opatrenia sprísnia podmienky pre poskytovanie úverov, čo negatívne ovplyvní hospodársky rast a celkovú investičnú klímu, spresnil Altafaj. Komisia podľa neho skúma prípadný nesúlad maďarských plánov s legislatívou EÚ v oblastiach voľného pohybu kapitálu a štátnej pomoci. Maďarské domácnosti si v minulosti nabrali úvery v zahraničnej mene, najmä vo švajčiarskych frankoch. Hodnota týchto úverov sa pohybuje v biliónoch maďarských forintov (HUF). V dôsledku zhodnocovania švajčiarskej meny voči forintu splátky úverov výrazne vzrástli a prudko sa zvýšil aj počet dlžníkov, ktorí nedokážu splácať záväzky. Plán, o ktorom informoval minulý týždeň šéf parlamentnej frakcie vládnej strany Fidesz Janos Lazar, umožní dlžníkom, aby svoje pôžičky v cudzej mene splatili jednorazovo a v plnej sume pri fixných výmenných kurzoch 180 HUF/CHF a 250 HUF/EUR. Súčasné trhové kurzy sa pritom pohybujú na hodnotách 234 HUF/CHF a 282 HUF/EUR. Rakúska vláda už oznámila, že proti zámerom kabinetu premiéra Viktora Orbána podnikne na úrovni EÚ všetky dostupné kroky. Hodnota úverov, ktoré maďarské domácnosti doteraz nesplatili rakúskym úverovým ústavom, podľa rakúskych médií predstavuje zhruba 5 mld. eur.
Fidesz vyhlásil boj bankám
12. septembra 2011 - (tasr)
Maďarská vládnuca strana Fidesz navrhla nové riešenie problémov domácností s úvermi v zahraničnej mene, ktoré tvrdo zasiahne bankový sektor. Podľa jej návrhu by Maďari s úvermi v eurách a vo švajčiarskych frankoch mohli svoje dlhy splatiť predčasne pri fixnom kurze, ktorý bude pre banky výrazne nevýhodný. Plán Fideszu, o ktorom informoval šéf parlamentnej frakcie strany János Lázár, spôsobil koncom uplynulého týždňa pokles kurzu forintu a akcií. Podľa Lázára by Maďari s hypotekárnymi úvermi v eurách mohli dlh splatiť v kurze 250 forintov za euro a úver vo frankoch v kurze 180 forintov k franku. Stratu by museli znášať banky. Plán, ktorý ešte musí schváliť vláda, ako aj parlament, je najnovším z radu nezvyčajných krokov maďarskej vlády, ktorá už kvôli zníženiu rozpočtového schodku zaviedla špeciálnu daň pre banky a ďalšie sektory ekonomiky či fakticky znárodnila peniaze zo súkromných dôchodkových fondov. Väčšina analytikov návrh ihneď kritizovala. Podľa nich by takýto krok Budapešti spôsobil bankám obrovské straty a sú presvedčení, že je aj v rozpore s pravidlami Európskej únie. „Ak sa k projektu pripojí veľký počet ľudí, nie je vylúčené, že banky budú potrebovať aj kapitálové injekcie,” povedal Gábor Ambrus zo spoločnosti 4Cast v Londýne. Navyše jednostranný krok maďarskej vlády by mohol prinútiť zahraničné banky prehodnotiť svoje pôsobenie v Maďarsku, dodal. Státisíce maďarských domácností si pred finančnou krízou zobrali vtedy výhodné hypotekárne úvery v zahraničných menách, najmä vo švajčiarskych frankoch. V roku 2008 však nastúpila finančná kríza, Maďarsko muselo požiadať Medzinárodný menový fond o pomoc a kurz forintu sa prepadol. Do dnešných dní vzrástol kurz švajčiarskeho franku oproti maďarskej mene zhruba o tretinu a Maďari už nedokázali úvery splácať.
Rakúsko pobúril plán Maďarska na fixný kurz
pre úvery v eurách a švajčiarskych frankoch
12. septembra 2011 - (tasr / reuters)
Rakúski predstavitelia dnes ostro napadli plán maďarskej vlády, ktorá chce, aby domácnosti splácali úvery v eurách a švajčiarskych frankoch pri fixnom a pre banky nevýhodnom kurze. Európska komisia sa vraj snaží Budapešť presvedčiť, aby od tohto plánu upustila. Rakúske banky, ktoré sa výrazne angažujú v strednej a východnej Európe, môže vyjsť plán maďarskej vlády poriadne draho. Banky UniCredit Bank Austria, Erste Group Bank a Raiffeisen Bank International poskytli maďarským domácnostiam úvery v cudzích menách v hodnote zhruba 6 miliárd eur. Maďari si v minulosti nabrali tieto úvery pre výhodné kurzy a nízke úroky, ale po oslabení forintu a posilnení zahraničných mien majú problémy s ich splácaním a mnohým hrozí, že o svoje domovy prídu. Podľa vládnej strany Fidesz Maďari, ktorí by chceli hypotekárny úver ihneď splatiť, by tak mohli vyrovnať svoje dlhy v eurách pri kurze 250 HUF/EUR a vo frankoch pri kurze 180 HUF/CHF. Rozdiel medzi fixným a skutočným kurzom by museli znášať banky. Rakúsky minister zahraničných vecí Michael Spindelegger to označil za neprijateľné a pohrozil, že Viedeň sa môže obrátiť na Európsky súdny dvor. Ministerka financií Maria Fekterová zasa poslala do Budapešti list, v ktorom pripomína, že tento plán je porušením právnych záruk a v Európskej únii doteraz k ničomu podobnému nikdy nedošlo. Aj Európska banka pre obnovu a rozvoj (EBRD) Budapešti odkázala, že jej plán je riskantný a môže podkopať dôveru v úverový systém.
Orbán predstavil plán na záchranu Maďarska
12. septembra 2011 - (Peter Morvay - Sme / tasr)
Maďarský premiér Viktor Orbán v pondelok vyhlásil rétoricky zatiaľ najradikálnejší plán na záchranu ekonomiky, nazvaný priamo „plánom na záchranu krajiny“. V podstate však ide len o balík vládnych opatrení, ktoré by mali pomôcť tým, čo nedokážu splácať svoje hypotéky. Väčšinu hypoték a úverov si v minulosti v Maďarsku brali súkromné osoby, ale aj samosprávy v devízach, najmä vo švajčiarskych frankoch. To bolo v čase, keď jeden švajčiarsky frank stál asi 160 forintov. Dnes sa však kurz franku pohybuje okolo 230 forintov a v minulých týždňoch bol aj vyšší. Splátky za devízové úvery pre maďarských veriteľov tak veľmi vzrástli, mnohí pôžičky splácať nedokážu a prichádzajú napríklad o byty. Najdôležitejšie z nových nariadení vlády dlžníkom umožňuje, aby sa nevýhodných pôžičiek zbavili tým, že požičané peniaze bankám jednorazovo splatia v kurze platnom v čase, keď si pôžičku brali, maximálne však v kurze 180 forintov za švajčiarsky frank. Rozdiel v kurze musia zaplatiť banky, ktorým tým vzniknú veľké straty. Súčasťou plánu je aj zavedenie mimoriadnej dane na luxusný tovar a štátna regulácia cien verejných služieb vrátane odvozu smetia či platieb za využívanie kanalizácie. Orbán tiež vyhlásil maximalizovanie výšky úroku pri pôžičkách a ako doslova povedal „lov na úžerníkov“. V úvode schôdze parlamentu vyhlásil, že Európa je v obrovských problémoch, Maďari však nie. Podľa neho znižovať svoj štátny dlh tak ako Maďari dokážu jedine Švédi. Premiér opäť využil príležitosť a z ekonomických problémov krajiny a veriteľov obvinil temné sily zo zahraničia, proti ktorým sa však jeho vláda v záujme národa statočne postavila. „Opäť to vyvolá útoky zo zahraničia, na tie však budeme adekvátne reagovať,“ povedal Orbán. Premiér sľúbil vyšetriť, prečo politici predchádzajúcej vlády proti škodlivým ekonomickým vplyvom nič nepodnikli a nepriamo pohrozil aj ratingovým agentúram, ak by pre jeho ekonomickú politiku chceli zhoršiť hodnotenie Maďarska. Už v piatok prvé správy o možných plánoch vlády spôsobili pokles maďarskej burzy a v pondelok po Orbánovom vystúpení okamžite začal padať forint. Zástupcovia bánk oznámili, že sa pre vládne opatrenia obrátia na Ústavný súd. Podľa hodnotenia ekonomického ústavu GKI je vládne rušenie zmlúv medzi dlžníkmi a bankami v právnom štáte neprijateľné a „vážne poškodí už aj tak veľmi narušenú dôveru investorov“.
Ukážkový populizmus
13. septembra 2011 - (Peter Morvay - Sme)
Naša vláda tento rok prijíma už tretí balíček opatrení na pomoc tým, čo si vzali hypotéky v devízach, kým vy ste neurobili nič, soptil šéf poslancov Fideszu v parlamente na opozíciu kritizujúcu najčerstvejší „plán záchrany krajiny” premiéra Orbána. Prostoreký politik, čo sa v minulosti pre-' slávil (verejnosti pôvodne neurčeným) vystatovaním sa majetkom a slovami, že kto nič nemá, za nič ani nestojí, opäť prezradil viac, než chcel. Ak je to totiž už tretí pokus za trištvrte roka, tie predchádzajúce asi za veľa nestáli. Nečudo, že ani včerajšie oznámenia veľa nadšenia nevyvolali. Celý problém vznikol vtedy, keď si väčšina občanov Maďarska vzala pôžičky na dom a čokoľvek iné namiesto forintu v devízach. Vtedy bol forint silný a pôžičky v devízach výhodnejšie. Ale aj rizikovejšie, prepadom forintu by totiž splátky výrazne narástli. Presne to sa pre zlú povesť maďarskej ekonomiky stalo. Mnohí dnes úver nedokážu splácať, nikto z nich však nemôže tvrdiť, že o riziku nevedel. Orbán chce teraz bankám nariadiť, aby každému umožnili zbaviť sa úveru tým, že požičanú sumu jednorazovo vrátia podľa kurzu platného vtedy, keď si úver brali, čo bankám spôsobí veľké straty. Vládny krok však pomôže len tým, čo majú dosť hotovosti alebo si môžu vziať nový úver na splatenie starého - inak povedané tým bohatším, čo so splácaním starého úveru ani teraz nemajú zásadný problém. To, že mocensky zruší platné zmluvy a pravidlá trhovej ekonomiky, pritom urobí maďarskú ekonomiku ešte nedôveryhodnejšou a forint bude najskôr ešte viac padať, takže ostatní veritelia na tom budú ešte horšie. Krásny príklad populizmu, čo na prvý pohľad vyzerá dobre, ale všetko len zhorší.
Orbán zjemnil škrty v problémových úveroch
12. septembra 2011 - (Xénia Makarová - etrend.sk)
Obyvatelia Maďarska budú môcť predčasne a za výrazne zvýhodnených podmienok splatiť hypotéky, ktoré si vybavili dávnejšie v tamojších bankách a splácajú ich v eurách či švajčiarskych frankoch. Takéto riešenie situácie okolo rastúceho rizika nesplácaných hypoték v cudzích menách predstavil v pondelok poslancom premiér Viktor Orbán. Definitívne ešte návrh musí odobriť parlament. Podľa návrhu by dlžníci mohli predčasne a bez dodatočných poplatkov splatiť doterajšie hypotéky pri dohodnutom kurze 180 forintov za švajčiarsky frank namiesto aktuálnych 234. Pre euro vláda navrhuje kurz 250 namiesto pondelkových 282. Premiér zároveň podľa informácií agentúry Reuters zmiernil obavy z dopadu takéhoto riešenia na finančný sektor, keď uviedol, že banky nebudú nútené do toho, aby pri rovnakom kurze pretransformovali do domácej meny aj zvyšné úvery, ktoré nebudú môcť ich majitelia predčasne splatiť, respektíve povinne upraviť splácanie týchto úverov v prospech dlžníkov. Státisíce majiteľov hypoték v Maďarsku začalo mať ťažkosti so splátkami bankám po tom, čo sa v dôsledku neistoty na finančných trhoch kurz franku dostal na historické maximá. Podľa tamojších odhadov ich celkový dlh dosahuje závratných 18 percent z hrubého domáceho produktu krajiny. Návrh na radikálnejšie riešenie ich problému predstavil ešte v piatok János Lázár, šéf poslaneckého klubu radikálnej pravicovej vládnej strany Fidesz, ktorej členom je aj premiér. Podľa maďarskej centrálnej banky takýto postup ohrozí stabilitu finančného sektora. Za „neortodoxný“ ho spolu s ďalšími poslednými krokmi maďarskej vlády označila aj agentúra Reuters. Maďarský forint sa po piatkovom ohlásení zámerov vlády oslabil na deväťmesačné minimum voči euru, po pondelkových miernejších vyhláseniach premiéra si jemne polepšil. Najväčšie domáce bankové domy OTP a FHB v piatok po prudkých poklesoch hodnoty ich akcií na budapeštianskej burze požiadali o zastavenie obchodov. V pondelok hrozili vláde nárokovaním si kompenzácie za tieto výkyvy hodnôt vlastných akcií. Orbán na túto hrozbu reagoval podľa agentúry vyjadrením, že „(zahraničné) banky neustále redukujú svoje úverové aktivity v Maďarsku, popri tom si kontinuálne presúvajú zisky a ďalšie prostriedky z Maďarska v obrovských objemoch.“
Maďari chcú zaviesť daň na luxus
13. septembra 2011 - (Jozef Tvardzík - Sme)
Maďarská vláda sa snaží zlepšiť verejné financie netradičnými daňami. Včera požiadala Európsku úniu, aby jej odsúhlasila 35­-percentnú daň na luxusné tovary. V porovnaní s „obyčajnými“ výrobkami chcú luxusnejšie veci zdaňovať o desať percent viac. Zatiaľ nie je jasné, ktorých vecí sa to má týkať. Minister hospodárstva György Matolcsy pre agentúru AP tento krok zdôvodnil situáciou v krajine, ktorá je podľa neho považovaná za rizikovú. Problémom je aj zadlženie krajiny, ktoré je najvyššie v strednej a východnej Európe. Rozporné reakcie si vyžiadala už takzvaná hranolčeková daň, ktorú krajina zaviedla od začiatku mesiaca. Vzťahuje sa na nezdravé jedlo - hranolčeky, chipsy, energetické a sladené nápoje. Podľa portálu iHned.cz zákon potraviny zdražil o 75 centov za kilogram. Nápoje s množstvom kofeínu alebo cukru takmer o 90 centov za liter. Firmy reagovali na daň negatívne. Buď z krajiny odišli, alebo stopli plánované investície. Príkladom je nemecká značka Chio-Chips, ktorá už zamietla výstavbu závodu na výrobu popcornu a chipsov. Ďalší avizovali, že nápoje budú vyrábať tak, aby sa ich dane netýkali. Orbán chce daňou do pokladnice priniesť až 70 miliónov eur ročne. Tie by mali pomôcť pri hradení rastúcich nákladov na zdravotnú starostlivosť. Odhaduje sa, že približne 50 percent Maďarov má nadváhu alebo je obéznych.
Rast spotrebiteľských cien v Maďarsku zrýchlil na 3,6 %
13. septembra 2011 - (sita)
Medziročný rast spotrebiteľských cien v Maďarsku v auguste zrýchlil na 3,6 % z úrovne 3,1 % v júli. Informoval o tom maďarský štatistický úrad. Analytici, ktorých vo svojom prieskume oslovila agentúra Reuters, očakávali augustový rast spotrebiteľských cien v krajine na úrovni 3,3 %. V medzimesačnom porovnaní oslabili spotrebiteľské ceny v Maďarsku o 0,1 % po júlovom poklese o 0,3 %. „Očakáva sa, že inflácia zostane počas nasledujúcich šiestich mesiacov na úrovni okolo 3,5 % a potom klesne na úroveň okolo inflačného cieľa centrálnej banky. Predpovedáme, že priemerná inflácia dosiahne v tomto roku 3,8 % a v budúcom spomalí na 3 %,“ povedal Zsolt Kondrát z MKB Bank.
Mol a Slovnaft rozšíria kapacitu ropovodu Adria
13. septembra 2011 - (tasr)
Maďarská ropná a plynárenská firma Mol a jej slovenská dcérska spoločnosť Slovnaft chcú zvýšiť kapacitu ropovodu Adria medzi Slovenskom a Maďarskom. Výška plánovanej investície predstavuje okolo 60 miliónov eur, uviedol pre agentúru Reuters zdroj blízky záležitosti. Adria je pre rafinériu Slovnaft alternatívnym transportným ropovodom. Zvýšenie jeho kapacity by znížilo závislosť Slovnaftu od ruskej ropy dopravovanej cez ropovod Družba, uviedol zdroj. „Týmto krokom by sa Slovensko definitívne zbavilo jednostrannej závislosti od ropovodu Družba.” Slovnaft môže ročne spracovať 5,5 milióna až 6 miliónov ton ropy. Rafinéria vlani zaznamenala čistý zisk vo výške 22 miliónov eur po strate 55,7 milióna eur v roku 2009. Spoločnosť v máji informovala, že tento rok plánuje investovať 126,5 milióna eur do zelených projektov a modernizácie.
Slovnaft investuje do ropovodu Adria
14. septembra 2011 - (sita / Pravda)
Slovnaft chce spoločne s materskou maďarskou skupinou MOL investovať do modernizácie ropovodu Adria 80 miliónov eur. Ropovod ide z juhu Európy, ústi v Šahách a je alternatívou k dodávkam ropy z Ruska. „Investícia má významne zvýšiť kapacitu ropovodu medzi Slovenskom a Maďarskom. Pre Slovensko sa tak definitívne vytvorí alternatívne riešenie na dopravu ropy v dostatočnom objeme, bez nutnosti dodávok z iných ropovodov,” ozrejmil hovorca Slovnaftu Anton Molnár. Investícia bude smerovať do modernizácie a úplnej rekonštrukcie takmer 50-ročného potrubia medzi mestami Šahy a Százhalombatta v Maďarsku, kam ústi ropovod Adria. Po investícii bude možné dovážať cez ropovod zhruba šesť miliónov ton ropy ročne. „Slovensko sa týmto krokom definitívne vymaní z jednostrannej závislosti od ropovodu Družba,” dodal Molnár. Na projekte bude participovať aj štátny slovenský prepravca ropy Transpetrol, čím sa energetická bezpečnosť Slovenska ešte posilní. Zníži sa totiž riziko vzniku ropnej núdze. Modernizácia ropovodu Adria bude financovaná primárne zo súkromných zdrojov. Cieľom výstavby zhruba 600-kilometrového ropovodu bolo dodávať do rafinérií bývalých štátov Juhoslávie, Československa a Maďarska ropu inej kvality, ako bola ruská. Chorvátsky prístav Omišalj, kde sa ropovod začína, disponuje dvoma plniacimi stanicami. Nominálna kapacita pobrežných skladovacích kapacít dosahuje 760-tisíc kubických metrov ropy a 60-tisíc kubických metrov ropných produktov. Koncom 80. rokov bol terminál spojený s rafinériou v Rijeke.
Plynovod do Maďarska
15. septembra 2011 - (Trend)
Prvý plynovod, ktorý spojí Slovensko s Maďarskom, by mal byť sprevádzkovaný v roku 2015. Prepojenie plánujú sfunkčniť partneri projektu - slovenský prepravca plynu Eustream zo skupiny SPP a maďarská energetická spoločnosť Országos Villamostávvezeték (OVIT), ktorá patrí pod národný koncern MVM. Približne 115 kilometrov dlhý vysokotlakový plynovod povedie trasou medzi Veľkými Zlievcami (okres Veľký Krtíš) a obcou Vecsés neďaleko Budapešti. Väčšia časť pripadne na maďarské územie. Položenie rúry tam zabezpečí firma OVIT, ktorá sa zaoberá najmä elektroenergetikou. Slovenskom sa bude tiahnuť zhruba dvadsať kilometrov, o výstavbu sa postará Eustream. Prepojenie prepravných systémov si vyžiada investíciu viac ako sto miliónov eur. Európska únia by mala z energetického programu pre obnovu podporiť projekt sumou tridsať miliónov eur. Výstavba plynovodu je súčasťou rozsiahleho zámeru diverzifikácie energetických trás v krajinách Vyšehradskej štvorky.
Projekt kraja spojí slovenské pamiatky s maďarskými
12. septembra 2011 - (sita)
Bratislavský samosprávny kraj bude partnerom v projekte SACRA-VELO, ktorý má cyklochodníkmi spájať významné sakrálne pamiatky a pútnické miesta pozdĺž riek Rába - Dunaj - Morava. Tie sa budú ďalej pripájať a rozvetvovať na Dunajskú cyklotrasu (EUROVELO 6) na úseku medzi Győrom a Bratislavou. Vytvorí sa tak sieť cyklistických trás, ktorá na spoločnej štátnej hranici spojí pamätihodnosti na slovenskej a maďarskej strane. Účasť kraja v projekte odsúhlasili jeho poslanci na svojom zasadnutí v piatok 9. septembra. Projekt SACRA-VELO má zviditeľniť siete turistických trás na území maďarskej Župy Győr - Mošon - Šopron, Bratislavského aj Trnavského samosprávneho kraja. Bratislavská župa sa bude na projekte podieľať viacerými aktivitami. Jednou z nich je osadenie informačných máp pozdĺž cyklotrasy. Tiež má osadiť informačné audiovizuálne stojany tzv. elektronických sprievodcov sakrálnymi stavbami, ktorí budú v troch jazykoch - slovenčine, maďarčine a angličtine. Projekt SACRA-VELO sa realizuje v rámci Programu cezhraničnej spolupráce Maďarská republika - Slovenská republika 2007 - 2013. Umiestnené by mali byť v Marianke, Malackách a v Modre. Jednou z aktivít kraja v rámci projektu je tiež vyhotovenie cyklistických máp s vyznačením trás a ich časovej náročnosti. Kraj má tiež nakúpiť tridsať cyklostojanov, ktoré umiestni v blízkosti pamätihodností. Kraj bude projekt spolufinancovať vo výške piatich percent celkovej sumy, čo predstavuje 6 500 eur. Riaditeľ Úradu Bratislavského samosprávneho kraja má tiež zabezpečiť vyčlenenie v rozpočte kraja na roky 2012 - 2013 sumu 130-tisíc eur na predfinancovanie projektu. Projekt SACRA-VELO sa realizuje v rámci Programu cezhraničnej spolupráce Maďarská republika - Slovenská republika 2007 - 2013.
Maďari pri slovenskej hranici vybudujú cyklotrasu
http://tvnoviny.sk/sekcia/spravy/zahranicne/madari
-pri-slovenskej-hranici-vybuduju-cyklotrasu.html
Ján Slota:
Hlasovacie právo zahraničných Maďarov je začiatok atakov
13. septembra 2011 - (sita / tasr)
Dohoda maďarských vládnych strán na tom, že v Maďarsku budú môcť voliť aj zahraniční Maďari s maďarským občianstvom, bude mať podľa predsedu SNS Jána Slotu obrovské a nedozerné dôsledky v stredoeurópskom priestore. „Je to začiatok násilných atakov zo strany Maďarska voči územnému usporiadaniu v strednej Európe a Trianonskej dohode,“ vyhlásil dnes Slota na tlačovej besede. Vláda Ivety Radičovej podľa neho obsadzuje vrcholové posty na úrade vlády Maďarmi, ktorí veľmi tvrdo spolupracujú s maďarským parlamentom a maďarskými vládnymi činiteľmi. „Títo ľudia v spolupráci s premiérkou a vládou, kde má silnú taktovku Béla Bugár, vedú Slovensko do záhuby,“ zdôraznil predseda SNS. Slota tiež pripomenul, že SNS od začiatku tvrdí, že netreba dať žiadnu podporu druhému eurovalu. „To, čo sme my hovorili už pred dvoma mesiacmi, dnes priznáva aj Angela Merkelová, nemecký minister hospodárstva a ďalší. Je to začiatok konca eurozóny. Mali by sme sa začať pripravovať na katastrofický program, keď nastane zrútenie eura,“ uviedol s tým, že je zvedavý, či táto slávna vláda je pripravená na tento katastrofický čas.
Eurozóna do polroka či trištvrte roka padne, tvrdí Slota
Eurozóna do polroka či trištvrte roka padne, varuje predseda SNS Ján Slota, ktorý je zvedavý, či Slovensko je na „tento katastrofický scenár” pripravené. „Keď nastane hodina H a nebude exitovať euro, som zvedavý, či slovenská ekonomika a hospodárstvo je na to pripravené a ako,” dodal dnes v parlamente Slota. Vládu Ivety Radičovej vyzýva, aby sa zaoberala pádom eurozóny a eura ako takého. „Slovensko by sa malo pripravovať na katastrofický scenár, keď nastane zrútenie eura,” vyhlásil šéf národniarov. V parlamente zároveň vyčítal médiám, že v otázke eurovalu nedávajú priestor národniarom, ale len predstaviteľom politických strán, ktorí nejakou formou podporujú euroval, alebo poslancom SaS. Tí euroval odmietajú. Odmietavé stanovisko má aj SNS. Jej predstaviteľov podľa Slotu médiá do diskusií nevolajú s výhovorkou, že s nimi nikto nechce diskutovať, lebo SNS pomenúva veci priamo. „Aj túto krízu označujeme priamymi slovami a vieme priamo pomenovať aj pôvodcov, čo sa niekomu zle počúva,” vysvetlil Slota. Médiám odkázal, že rozpad eurozóny je blízko a mali by počúvať aj SNS. Ak ale nechcú, tak nech počúvajú „tých uhladených klamárov, ktorých je tu plný barak, a nechcite počúvať tých, ktorí hovoria pravdu tomuto národu a ktorí bránia tento národ, aby už nebol úplne ožobráčený”..
Matica slovenská podáva ďalšie
trestné oznámenia v kauze národný poklad
13. septembra 2011 - (tasr)
Matica slovenská (MS) podáva trestné oznámenia na bývalého predsedu a ďalších funkcionárov za straty majetku a poškodzovanie dobrého mena Matice. Informoval o tom dnes na stretnutí s novinármi predseda MS Marián Tkáč. Trestné oznámenia smerujú priamo na bývalého predsedu MS Jozefa Markuša, správcu Nadácie Matice slovenskej Vojtecha Porubského a bývalého predsedu Krajskej rady MS v Nitrianskom kraji Júliusa Žúbora. Ide o prvé trestné oznámenia na konkrétne osoby. Ešte v apríli podalo vedenie MS trestné oznámenie, no na neznámeho páchateľa. Dôvodom je najmä investovanie peňazí aj z národného pokladu do dnes krachujúceho Podielového družstva Slovenské investície (PDSI). Matica tak zároveň v súčasnosti posiela listy všetkým poškodeným ľuďom s ponukou, že ich bude bezplatne zastupovať v prípade krachujúceho PDSI a pokúsi sa získať aspoň časť ich peňazí naspäť. „Ako nástupcovia cítime morálnu zodpovednosť a snažíme sa im pomôcť,” povedal predseda MS Marián Tkáč. Poškodených ľudí je približne 3500. „Zatiaľ sa nám podarilo získať na našu stranu asi 30 percent týchto ľudí,” dodal Tkáč. Celková suma investovaných peňazí dosahuje približne 26 až 30 miliónov eur, z toho približne milión eur je z národného pokladu. Celú sumu sa však podľa Tkáčovho predpokladu zrejme nepodarí získať späť. „Odhadujem, že z tých 30 miliónov eur je reálne, že sa vráti možno jedna tretina,” doplnil Tkáč. Matica by chcela tiež dosiahnuť, aby vedenie PDSI priznalo chybu, čo by ľuďom umožnilo dostať späť aspoň nejaké peniaze. „V tej chvíli môže poisťovňa, v ktorej bolo pre pochybenie vedenie PDSI poistené, vyplatiť aspoň zopár miliónov eur, ktoré by mohli poškodení klienti získať,“ vysvetlil Tkáč. Matica slovenská sa zároveň na sneme, ktorý sa bude konať v sobotu 17. septembra v Martine, pokúsi zmeniť stanovy. Tým by bolo možné vylúčiť z výboru funkcionárov, ktorý podľa súčasného vedenia poškodili dobré meno MS.
David Kollár odohrá tri koncerty s bubeníkom Gergőm Borlaiom
14. septembra 2011 - (sita)
Tridsaťtriročný rodák z Budapešti Gergő Borlai vystúpi spolu s gitaristom Davidom Kollárom a basgitaristom Gergőm Baranyim v Prešove (19. októbra), Banskej Bystrici (20. októbra) a v Košiciach na festivale Jazz For Sale (19. novembra). Medzi spolupracovníkov tohto talentovaného bubeníka patrí napríklad Hadrien Feraud, Scott Henderson, Scott Kinsey, Gary Willis, Mathew Garrison, Kaltenecker trio, či European Mantra. Na jeseň sa tento zoznam mien rozrastie o trio Kollar Borlai Baranyi. „Spolupráca vznikla úplne jednoducho. Odohral som predtým niekoľko koncertov na festivaloch a v kluboch v Budapešti, ktoré mali dobré ohlasy. Oslovil ma Gabo Horál z košického Jazz For Sale, či by bola možná takáto spolupráca na jeho festival. Zatelefonoval som Gergővi Borlaiovi a dohodli sme si rovno termíny,“ vysvetlil líder projektu David Kollár, ktorý je známy ako gitarista projektu David Kollar International Project a tiež tvorca filmovej hudby. „Budeme hrať vlastnú tvorbu, moje skladby, plus nejaké bonusy, ktoré si s Borlaiom nacvičíme. Ide o zmes džezu a progresívneho rocku. Som zvedavý a najmä sa teším na to, čo z tejto spolupráce vznikne, bude to silný zážitok tiež pre mňa samého,“ dodal Kollár.
Milan Vetrák očakáva, že predseda SZSZ vysvetlí
spochybnené dotácie, na ktoré poukázala finančná kontrola
14. septembra 2011 - (uszz.sk)
Štátna podpora Slovenskej republiky Slovákom žijúcim v zahraničí s akcentom na súčasný stav a problémy pri poskytovaní dotácií v pôsobnosti Úradu pre Slovákov žijúcich v zahraničí (ÚSŽZ) boli kľúčovou témou tlačovej konferencie, na ktorej predseda ÚSŽZ Milan Vetrák oboznámil v utorok 13. septembra 2011 zástupcov médií okrem aktivít úradu v spomínanej oblasti aj s výsledkami finančnej kontroly, ktorú na ÚSŽZ vykonal Odbor kontroly sekcie kontroly a boja proti korupcii Úradu vlády SR. M. Vetrák po informačne a faktograficky obsažnom vstupe, v ktorom sa venoval rozmanitosti foriem podpory Slovenskej republiky prostredníctvom dotácií ÚSŽZ vrátane finančne náročných ťažiskových investičných projektov v rámci bilaterálnej spolupráce vlády SR s vládami iných krajín, ako aj o ďalším aktivitám ÚSŽZ v súčinnosti s rezortmi zahraničia, školstva a vnútra v rámci štátnej starostlivosti o Slovákov žijúcich v zahraničí, v otvorenej diskusii potvrdil, že predmetná kontrola poukázala na viaceré nedostatky pri poskytovaní, účelovosti a vyúčtovaní dotácií udeľovaných ÚSŽZ na podporu slovenských krajanských komunít. Zároveň poukázal na skutočnosť (čím potvrdil informácie z tlačovej správy ÚSŽZ na jeho úradnom webe z 9. septembra), podľa ktorej vážne nedostatky obsahujú vyúčtovania dotácií Svetového združenia Slovákov v zahraničí (SZSZ). V tejto súvislosti M. Vetrák očakáva, že SZSZ predloží riadne vyúčtovanie projektov, keďže v ostatných piatich rokoch dostalo SZSZ dotácie vo výške približne 150 000 eur, pričom pochybnosti sa týkajú sumy do 10 000 eur. „Nemyslel som si, že vyúčtovania SZSZ sú až v takom nepriaznivom stave, keď takmer ani jeden projekt od roku 2006 nevyúčtovalo SZSZ riadne, pričom vo viacerých prípadoch nebol dodržaný účel alebo oprávnenosť výdavku,“ uviedol predseda ÚSŽZ a dodal: „Ak SZSZ nepredloží riadne vyúčtovanie projektov z dotácií ÚSŽZ, úrad bude požadovať vrátenie peňazí. Preto požiadame pána predsedu ÚSŽZ Vladimíra Skalského o doloženie všetkých dokladov, ktoré sú neodkladné k riadnemu vyúčtovaniu.“ Na otázku jedného z mienkotvorných denníkov, prečo sa v predmetnej veci neobrátil na políciu, M. Vetrák vysvetlil, že zatiaľ tento problém nedosiahol taký stupeň vážnosti: „Až v prípade, že tento subjekt neprejaví ochotu spolupracovať a išlo by prípadne aj o porušenie, ktoré by mohlo vyvodiť trestnoprávnu zodpovednosť, budeme konať aj s políciou,“ dodal. Na margo ďalších zistených nedostatkov predseda ÚSŽZ považoval za nevyhnutné pre médiá uviesť, že realizované kontroly a zistené nedostatky sa týkali predchádzajúceho vedenia ÚSŽZ: „V rámci kontrolných zistení sú uvedené subjekty, u ktorých sa objavili nedostatky, avšak moji predchodcovia vo vedení ÚSŽZ tieto nedostatky nevideli, alebo sa tvárili, že ich nevidia...“ Podľa slov M. Vetráka na odstránenie nedostatkov z celej predmetnej kontroly má ÚSŽZ čas do konca júna 2012.
Široký záber aktivít úradu pri podpore krajanov
Predseda ÚSŽZ sa v tematickom bloku tlačovej konferencie venoval aj úspešným výsledkom v samotnej činnosti úradu. Upozornil pritom, že v ponímaní veľkej časti slovenskej verejnosti a čiastočne aj médií sa pomoc našim krajanom zväčša ohraničuje iba finančnými dotáciami pre spolky a ďalších žiadateľov. Rozmer pomoci Slovákom v zahraničí v záujme zveľaďovania slovenského povedomia, rozvíjaní jazyka, podpory prejavov zmysluplných kultúrnych aktivít, ako aj záchrany slovenského kultúrneho dedičstva, má však viac dimenzií. Jednou z nich je aj aktívny podiel a účasť ÚSŽZ v dlhodobých a finančne náročných projektoch, ktoré vznikajú na platforme bilaterálnych dohôd vlády Slovenskej republiky a vlád domovských štátov našich krajanov. V takomto duchu sa počas nového vedenia ÚSŽZ významne pokročilo v projektoch realizácie Kultúrneho centra Slovákov v Chorvátsku v Našiciach, v záchrane významného kultúrneho dedičstva v srbskej Kovačici - rodného domu najvýznamnejšieho slovenského predstaviteľa insitného maliarstva Martina Jonáša, počas 50. Slovenských národných slávností v Báčskom Petrovci prišlo v auguste 2011 k dohode SR a Srbska o spoločnom financovaní rekonštrukcie budovy Múzea Slovákov vo Vojvodine, keď Slovenská republika vyčlení v roku 2011 z dotačného rozpočtu ÚSŽZ finančné prostriedky vo výške 100-tisíc eur a Republika Srbsko vyčlení na rovnaký účel prostriedky v zodpovedajúcej výške 10 mil. RSD (srbských dinárov). Úspešným projektom dvoch krajín - Slovenska a Ukrajiny bola pri aktívnych vstupoch ÚSŽZ a jeho koordinačnej činnosti aj rekonštrukcia budovy 4. školy s vyučovacím jazykom slovenským a Slovenského kultúrneho centra v Užhorode, finišuje aj spoločný slovensko-maďarský projekt a s ním aj túžobne očakávaná aktivizácia krajanského života v novej budove Slovenského domu v obci Mlynky. Z hodnotných domácich podujatí, ktoré sa konali v priebehu roku 2011 s aktívnou organizátorskou účasťou ÚSŽZ, upriamil M. Vetrák pozornosť najmä na Podpolianske folklórne slávnosti v Detve s tradičnou účasťou súborov Slovákov žijúcich v zahraničí v rámci Krajanskej nedele. Mimoriadne úspešným aj z pohľadu záujmu slovenskej verejnosti o tradície, kultúrne dedičstvo, ale aj kulinárny kumšt Slovákov v Maďarsku, Rumunsku a Srbsku, bol projekt historicky prvého Dolnozemského jarmoku v Bratislave v rámci Pamätného dňa zahraničných Slovákov 5. júla 2011. Práve cez prizmu podobných podujatí s aktívnou účasťou našich krajanov v ich rodnej vlasti chce aj v ďalšom období ÚSŽZ prezentovať na vysokej umeleckej i spoločenskej úrovni posolstvo úprimného záujmu Slovenskej republiky o Slovákov, žijúcich v zahraničí, ktorí sú stálou a neodmysliteľnou súčasťou ducha, kultúry a fortieľu jednotného slovenského národa a všetkých prejavov slovenskosti.
V Budapešti chce V. Skalský potrestať Slovákov,
ktorí na jeho nedostatky vo vyúčtovaniach dotácií upozornili
12. septembra 2011 - (uszz.sk)
Úrad pre Slovákov žijúcich v zahraničí (ÚSŽZ) sa dištancuje od posledných aktivít predsedu občianskeho združenia s názvom Svetové združenie Slovákov v zahraničí (SZSZ) Vladimíra Skalského, ktorý zvoláva na 15. októbra 2011 mimoriadne valné zhromaždenie do Budapešti. Hlavným bodom programu je exemplárne potrestanie tých Slovákov žijúcich v zahraničí, prevažne zo západnej Európy, ktorí upozorňovali na netransparentné financovanie SZSZ a s tým spojené nekalé praktiky predsedu občianskeho združenia od roku 2006, čo naznačili nielen správy finančnej kontroly Úradu vlády SR č. 3/2009 a 3/2011, ale definitívne potvrdila aj správa tejto kontroly č. 5/2011. V. Skalský si navyše za miesto potrestania svojich kritikov z radov zahraničných Slovákov vybral symbolicky Budapešť, o národnostnej politike ktorej sa v minulosti verejne vyjadril, že je voči slovenskej menšine žijúcej v Maďarsku ukážková, čím pobúril celé slovenské zahraničie a najmä Slovákov žijúcich v Maďarsku. Pomocnú ruku pri konečnom zúčtovaní s vnútornou opozíciou v SZSZ mu podal paradoxne predseda Celoštátnej slovenskej samosprávy v Maďarsku Ján Fuzik, ktorému za služby Maďarskej republike udelili vysoké štátne vyznamenanie Rad dôstojníckeho kríža Maďarskej republiky. Predseda ÚSŽZ Milan Vetrák považuje za absurdné vylučovať z občianskeho združenia osoby, ktoré už nie sú jeho členmi, keďže z neho na protest voči nedemokratickým praktikám V. Skalského sami iniciatívne vystúpili. Predseda tohto občianskeho združenia na likvidáciu svojich kritikov navyše žiadal aj financie zo štátneho rozpočtu prostredníctvom ÚSŽZ, medzirezortná dotačná komisia ako poradný orgán predsedu ÚSŽZ však odmietla požadovaných 17 600 eur na takéto aktivity schváliť. M. Vetrák sa v tejto súvislosti nazdáva, že posledné aktivity V. Skalského poukazujú na jeho skreslené predstavy o tom, aké aktivity by mali byť hradené z daní slovenských daňových poplatníkov.
List predsedu ÚSŽZ týkajúci sa mimoriadneho
valného zhromaždenia SZSZ
Milí Slováci,
vážení členovia Svetového združenia Slovákov v zahraničí (SZSZ),
obraciam sa na vás vo chvíli, keď sa máte možnosť slobodne a so všetkou vážnosťou rozhodnúť o vašej účasti na mimoriadnom valnom zhromaždení SZSZ, ktoré v Budapešti na 15. októbra 2011 pripravuje predseda SZSZ Vladimír Skalský spolu s generálnym tajomníkom SZSZ Jánom Fuzikom. Skutočnosť, že vedenie SZSZ zvoláva mimoriadne valné zhromaždenie do Budapešti, sa zdá byť pokračovaním veľmi divnej politiky V. Skalského, ktorý práve na pôde maďarského parlamentu pred dvoma rokmi vo svojom poďakovaní jeho predsedníčke vyzdvihoval „vskutku ústretovú starostlivosť maďarského štátu o slovenskú menšinu“, čo je hodnotenie, ktoré viacerí Slováci žijúci v Maďarsku považovali za provokáciu, či prinajmenšom za veľké nedorozumenie.
V súčasnej situácii, keď existuje isté napätie a rozdielne názory medzi Maďarskou republikou a Slovenskou republikou na problematiku starostlivosti o svoje zahraničné menšiny a diaspóru je len veľmi ťažké chápať toto politické rozhodnutie občianskeho združenia registrovaného na Slovensku inak ako provokáciu a konanie namierené proti skutočným záujmom samotných Slovákov žijúcich v zahraničí a v dôsledku toho a v širšom zmysle aj proti záujmom Slovenska.
Ak k tomu pripočítame neustále útoky zo strany vedenia SZSZ proti Úradu pre Slovákov žijúcich v zahraničí, ktorý je zo zákona poverený Národnou radou SR a vládou SR tvorbou a výkonom štátnej politiky starostlivosti Slovenskej republiky o Slovákov žijúcich v zahraničí, možno skutočne zapochybovať, koho záujmy vlastne zastupuje predseda SZSZ. Keďže hlavným bodom mimoriadneho valného zhromaždenie je vylučovanie osôb, ktoré v minulosti poukázali na netransparentné financovanie tohto občianskeho združenia, ako je uvedené nižšie, možno sa oprávnene nazdávať, že vaša účasť na takomto zhromaždení by mala byť vnímaná ako váš súhlas s takouto provokáciou a politikárčením V. Skalského.
Sťažnosti týkajúce sa pochybného a netransparentného financovania SZSZ, ktoré v minulosti podali viacerí jeho členovia, boli predsedom Revíznej a zmierovacej komisie SZSZ hrubým spôsobom odignorované a samotní sťažovatelia boli sústavne a dlhodobo zo strany V. Skalského a súčasného vedenia SZSZ osočovaní a v rámci občianskeho združenia šikanovaní. V. Skalský spolu s J. Fuzikom, pravdepodobne inšpirovaní komunistickým obdobím, idú vo svojom boji proti „vnútornému nepriateľovi združenia“ dokonca tak ďaleko, že hlavným bodom mimoriadneho valného zhromaždenia má byť vylučovanie osôb, ktoré už dávno nie sú členmi SZSZ, keďže na protest proti praktikám súčasného vedenia SZSZ z tohto združenia vystúpili.
Po doručení správy finančnej kontroly Úradu vlády SR č. 5/2011 už vieme, že tí, ktorí poukazovali na netransparentnosť financovania, mali pravdu. SZSZ sa pri pochybeniach bývalého vedenia Úradu pre Slovákov žijúcich v zahraničí (ÚSŽZ) síce spomína už v správach uvedenej kontroly č. 3/2009 a 3/2011, ale až správa č. 5/2011 na takmer 120 stranách konštatuje porušenia zákona a finančnej disciplíny bývalým vedením ÚSŽZ. Na viac ako 30 stranách sa v tejto súvislosti podrobnejšie zaoberá aj SZSZ. Výsledkom je, že toto občianske združenie má vážne nedostatky vo vyúčtovaniach dotácií z minulosti a pravdepodobne bude musieť do štátneho rozpočtu vrátiť tisíce eur. Táto záležitosť sa týka všetkých členov SZSZ, ale aj tých, ktorí odvádzajú dane Slovenskej republike. Pokiaľ pochybenia nebudú odstránené, SZSZ nemôže dostať ďalšie dotácie zo štátneho rozpočtu Slovenskej republiky, rovnako ako ktorýkoľvek iný subjekt, ktorý nemá vyrovnané záväzky so štátom.
S cieľom odstrániť porušenia zákona a finančnej disciplíny Úrad pre Slovákov žijúcich v zahraničí v novom dotačnom systéme od roku 2012 pristúpi k viacerým zmenám, ktoré v rámci pripomienkového konania budú k dispozícii všetkým záujemcom.
ÚSŽZ podáva každému Slovákovi žijúcemu v zahraničí, vrátane každého člena SZSZ, otvorenú ruku vyzývajúcu na priateľskú a konštruktívnu spoluprácu. Ak sa chcete aktívnejšie realizovať v oblasti, ktorou sa už dlhšie profesionálne zaoberáte, ÚSŽZ Vám ponúka účasť na práci zboru poradcov predsedu ÚSŽZ a v pracovných skupinách tohto zboru alebo veľmi jednoducho - priamy kontakt s predsedom úradu a jeho zamestnancami.
Od svojho vymenovania do funkcie predsedu ÚSŽZ mám plnú podporu predsedníčky vlády, jednotlivých členov vlády SR, ako aj ostatných ústavných činiteľov Slovenskej republiky. Takúto podporu má aj zbor poradcov, ktorý sa od začiatku profiluje ako otvorená platforma pripravená poradiť nielen predsedovi ÚSŽZ, ale aj prezidentovi, parlamentu a vláde SR pri ich rozhodovaní v otázkach slovenského zahraničia. Ustanovujúce zasadnutie zboru poradcov podporila predsedníčka vlády SR, čím vyslala ďalší jasný signál novej vízii, ktorú v tomto smere presadzujem ako predseda štátnej inštitúcie, ktorá je oficiálnym kontaktným miestom Slovenska pre celé slovenské zahraničie.
S úctou
JUDr. Milan Vetrák, PhD. v. r.
predseda
Občianske združenie s názvom Svetové združenie Slovákov v zahraničí má vážne problémy s vyúčtovaním dotácií. Úrad odstupuje od zmluvy o spolupráci:
http://www.uszz.sk/index.php?ID=1713&l=sk
Zahraničným Slovákom chýbajú voľby cez internet
16. septembra 2011 - (sita)
Svetové združenie Slovákov v zahraničí víta rozšírenie možností voliť pre Slovákov v zahraničí, súčasne je však sklamané tým, že voľby prostredníctvom internetu boli odložené. V reakcii na predstavenie nového volebného kódexu to uviedol predseda združenia Vladimír Skalský. Upozornil pritom, že voľby prostredníctvom internetu sú obsiahnuté v Programovom vyhlásení Vlády SR. Skalský si myslí, že obavy z možného kupovania hlasov sa dali prekonať napríklad návrhom združenia, aby sa voľby prostredníctvom internetu týkali zatiaľ iba Slovákov v zahraničí, „kde tento fenomén hrozbu nepredstavuje”. Skalský je však presvedčený, že možnosť hlasovania prostredníctvom internetu sa do našej legislatívy napokon dostane. „Hoci aj až v ďalšom volebnom cykle, pretože všeobecný trend využitia elektronizácie v procesoch kreovania parlamentnej demokracie je zjavný a nedá sa pominúť,” dodal Skalský. Hlavnou zmenou pre zahraničných Slovákov je, že návrh zákona pre nich rozširuje možnosti účasti aj pri voľbe prezidenta SR, v referende, a pokiaľ žijú mimo štátov Európskej únie, tak aj na eurovoľbách na Slovensku. Doposiaľ sa mohli zúčastniť len na voľbách do NR SR, kde je možná účasť korešpondenčne alebo vo volebnej miestnosti na Slovensku. „Pozitívnou novinkou je, že táto žiadosť môže byť podaná aj elektronickou poštou,” dodal Skalský. Na návrh združenia bola podľa Skalského do návrhu zákona zapracovaná aj možnosť, že Slovák bez trvalého pobytu na Slovensku môže voliť i osobne, v ktorejkoľvek volebnej miestnosti, bude potrebné len popri slovenskom cestovnom doklade predložiť potvrdenie o trvalom pobyte mimo Slovenska. Rezort vnútra do vlády plánuje predložiť návrh nového volebného kódexu do konca roka.
Mojmírovcami prešiel historický sprievod s Máriou Teréziou
15. septembra 2011 - (sita)
Mojmírovcami pri Nitre dnes prešiel historický sprievod s Máriou Teréziou, grófmi Grasalkovičom a Huňadym. Niekoľko stoviek ľudí privítalo cisárovnú na nádvorí Kaštieľa Mojmírovce. Panovníčka sa prihovorila poddaným, pozrela si barokové tance a vypočula hudbu. Cieľom barokového dňa Mária Terézia v Mojmírovciach bolo pripomenúť historickú osobnosť radcu cisárovnej Antona Grasalkoviča, rodáka z obce. V rámci podujatia odhalili v areáli kaštieľa drevenú sochu, ktorá ho zobrazuje v životnej veľkosti. „Grasalkovič urobil veľmi veľa preto, aby uhorský snem prijal Máriu Teréziu za uhorskú kráľovnú. Ona na to naozaj nikdy nezabudla, odvďačila sa mu za to dvorskými funkciami a majetkami,” povedal pre agentúru SITA Daniel Balko, šéf regionálneho združenia Váh-Dunaj-Ipeľ, ktoré akciu zorganizovalo. Grasalkovič dal postaviť množstvo stavieb v rámci celej monarchie, najznámejšie sú Grasalkovičov palác v Bratislave a zámok v maďarskom Gödölö, ktorý si obľúbila aj cisárovná Sissi. Gróf je pochovaný v Čemeri (Csömör) v Maďarsku, ktoré je družobným mestom Mojmíroviec. „Na dnešnú akciu prišla návšteva z Csömöra aj z Gödöllő, chceme využívať cezhraničnú spoluprácu aj na poznávací turistický ruch, ktorý by využíval spoločné osobnosti,” dodal Balko. Mária Terézia zavítala do Mojmíroviec v presnej kópii svojho korunovačného odevu. Spolu s ďalšími historickými kostýmami ho ušila Beáta Nitrianska z Mojmíroviec, ktorá sa dobovej móde venuje dlhodobo. Neskôr ich vystavia v zámku v Gödöllő a svoje stále miesto nájdu v expozícii mojmírovského kaštieľa. Súčasťou programu bola historická hudba pri dobovej krčme, prednášky na témy Život v barokovej záhrade a Baroková móda či vojenský tábor mušketierov s dobovými zbraňami. Návštevníci mohli ochutnať dobové jedlá a nápoje, pozrieť si historické remeslá alebo zahrať si rytierske hry. Mojmírovce si dnes zároveň pripomenuli 855. výročie prvej písomnej zmienky o obci. Akcia nadviazala na minuloročné podujatie Turci v Mojmírovciach. „Chceli by sme sa postupne posúvať dobou tak, aby sme si v roku 2014 pripomenuli 200. výročie prvých konských pretekov v Uhorsku,” povedal Balko. Preteky viedli v roku 1814 v rámci chotára mestečka Urmín (dnešné Mojmírovce) zhruba na trase Poľný Kesov - Veľká Dolina. Iniciovali ich Huňadyovci, ktorí postavili kaštieľ v Mojmírovciach. Budúci rok sa slávnosti budú venovať obdobiu cisára Jozefa II.
Krajina za Dunajom
Stredné Zadunajsko investuje najmä do turizmu
15. septembra 2011 - (Jarmila Horváthová - Trend)
Som šťastný, že pôsobím v turizme práve v tejto časti Maďarska. To bola jedna z prvých informácií, ktoré nám László Bodrogai, marketingový riaditeľ turistickej centrály v Strednom Zadunajsku, povedal. Prečo? Lebo nikde v Maďarsku sa podľa jeho slov v posledných rokoch neinvestovalo do turistickej infraštruktúry toľko peňazí ako v regióne v blízkosti slovensko-maďarských hraníc. Stredné Zadunajsko sa totiž začína hneď za Komárnom a smerom z Bratislavy asi 40 kilometrov za Győrom. Jedným z príkladov investovaných desiatok miliónov forintov je kúpeľný areál v Pápe, 50 kilometrov za Győrom. Barokové mestečko je v Maďarsku známe najmä svojím zachovalým centrom, 15 kostolmi a Hradnými kúpeľmi. Nejde o kúpele v slovenskom zmysle slova, hoci tunajšia voda obsahuje toľko minerálov, že sa môže považovať za liečivú. Ide o kúpele od slova kúpať sa - 12 bazénov, rozsiahle wellness, štyri tobogany, pričom tu stále dobudovávajú nové atrakcie. Keďže areál pojme niekoľko tisíc návštevníkov a ubytovacích možností toľko v okolí nie je, kúpele vybudovali v susedstve bazénov kemping. Podľa riaditeľa areálu Antala Kovácsa sa pre kemping rozhodli nie preto, že to bola najlacnejšia, ale preto, že to bola najrýchlejšia možnosť, ako rozšíriť možnosti ubytovania v okolí. Nie je však kemping ako kemping. Podľa rešpektovaného hodnotenia nemeckého združenia automobilistov ADAC má ten v Pápe päť hviezdičiek. Ako jediný v Maďarsku a jeden zo 16 kempingov v Európe. Riaditeľ s pobavením hovorí, že podľa maďarských kritérií má len tri hviezdičky. Dôvod? Nočný strážnik nevie po anglicky... Ako vyzerá kempingových päť hviezdičiek? Napríklad tak, že každá parcela má 10 x 10 metrov, oddelené sú živými plotmi, okrem pripojení na všetky siete majú pripojenie aj na káblovú televíziu, v celom areáli je Wi-Fi. Myslené je na všetky detaily a nielen na dvojnohých, ale aj štvornohých obyvateľov. Pri vchode sú vrecúška, dokonca je tu aj špeciálna sprcha pre psov. Kemping je otvorený celoročne, Silvester majú už vypredaný. V letnej sezóne ho vyhľadávajú najmä karavanisti z Nemecka, mimo sezóny najmä Maďari, lebo za poplatok môžu svoj karavan nechať aj prezimovať. Ďalšie investície vidíte v Sümegu, mestečku s 1 500 obyvateľmi, ktoré eviduje ročne 150-tisíc prenocovaní. Leží pod hradom Sümeg, ktorý sa považuje za jeden z najzachovalejších hradov v Maďarsku. História hovorí, že je to hrad, ktorý nikdy nedobyli Turci, už sa však z nej nedozviete, ako mohol život na hrade fungovať, keď v podhradí vládli Turci 150 rokov... László Bodrogai sa tejto otázke len usmeje a odpovie, že aj história má svoje tajomstvá. Hrad a rozsiahly štvorhviezdičkový hotel pod ním s veľkým wellness, kde majú vďaka investíciám z posledného roku najväčšiu vírivku v Maďarsku, spravuje miestna rodina Pappovcov. Okrem toho aj veľkú jazdiareň, vybudovanú pred dvoma rokmi, rozsiahle pivničné priestory, kde nájde miesto 650 ľudí a ďalšie prevádzky v okolí. Pappovci majú evidentne výborne vyvinutého obchodného ducha a súdiac podľa toho, že hotel stále rozširujú, je ich koncept úspešný. Napríklad každý ubytovaný hosť má v cene ubytovania aj jednu večeru v stredovekom duchu s predstavením rytierov. V sezóne sa tieto predstavenia robia každý deň. Patrí k nim drezúra koní, rytierske súboje, atraktívne najmä pre mladšie obecenstvo, keďže hotel vyhľadávajú najmä rodiny s deťmi. Všetko perfektne zorganizované. Napríklad sme si nevedeli predstaviť, ako dokážu v rozumnom čase obslúžiť počas večere toľko ľudí - ale nebol to nijaký problém. Jedlo bolo výborné, obsluha rýchla a je sa ako v stredoveku rukami. Teda na výbornú fazuľovú polievku dostanete lyžicu, s husacím stehnom, pečenými zemiakmi, polentou a kapustným šalátom si musíte poradiť bez príboru. Ako sme na večeri aj potom v hoteli zistili, rytieri zo stredovekých súbojov sú tu multifunkční - veľmi rýchlo sa zmenili na obsluhu v reštaurácii, na barmanov, čašníkov či iný hotelový personál. Jedným z najkrajších novoopravených kaštieľov v Strednom Zadunajsku je kaštieľ Károlyiovcov v Fehérvárcsurgó, 40 km od Balatonu a 80 km od Budapešti. Neoklasicistický kaštieľ postavila rodina v polovici 19. storočia. Jej členovia mali pohnutý osud, po druhej svetovej vojne im kaštieľ zobrali a rodina odišla do Francúzska a neskôr do Maroka. Kaštieľ Károlyiovcom vrátili v 90. rokoch minulého storočia a ako to bolo zvykom, zdevastovaný. V roku 1994 sa rozhodol György Károlyi, syn rodičov, ktorým kaštieľ zobrali, ruinu zrekonštruovať. Napriek tomu, že sa narodil a celý život žil v zahraničí, vrátil sa sem aj s francúzskou manželkou. Šarmantný pán hovorí úplne bezchybne po maďarsky, aj keď spomenie, že doma túto reč nepoužívali. Hovorili po francúzsky, pretože jeho otec na Maďarsko zanevrel a nechcel sa ani nijako podieľať na rekonštrukcii kaštieľa. Podľa G. Károlyiho nie sú nijakí multimilionári, síce opravu financovali aj z vlastných zdrojov, väčšinu však tvorili peniaze, ktoré získali z eurofondov alebo iných zdrojov. Pred rokom bolo ešte v kaštieli stavenisko, momentálne je už takmer dokončený. Vo veľkoryso riešených priestoroch je galéria, koncertná sieň, konferenčné priestory, reštaurácia, hotel s 22 izbami. Kaštieľ je zaradený v sieti Európskych kultúrnych centier v historických budovách. Gróf Károlyi, ktorý osobne víta každého hosťa, hovorí, že akciami, ktoré robia, chcú otvárať Maďarsko Európe a Európu Maďarsku. Táto časť Maďarska však nie je známa len historickými pamiatkami a kúpaním sa. Nachádza sa tu aj druhé najväčšie jazero po Balatone - jazero Velencei. Jedna jeho strana je zastavaná hotelmi a orientovaná vyslovene na turizmus. Nachádza sa tu napríklad najlepší vidiecky wellness hotel v Maďarsku, ale aj pláž, ktorá spĺňa kritériá, aby sa mohla hrdiť Modrou vlajkou. Západnú časť jazera tvorí chránená prírodná rezervácia a vtáčia rezervácia, robia sa sem túry s pozorovaním vtákov a tí aktívnejší môžu pozorovať flóru a faunu na jazere z kajakov. Celý západný breh je totiž zarastený rákosím, ktoré tvorí plávajúce ostrovy a plavba medzi nimi je veľmi pôsobivá. Akurát treba mať dobré orientačné schopnosti, aby človek medzi zelenými trsmi nepoblúdil. Cesta naspäť sa vôbec nemusí podobať na cestu, ktorou medzi ostrovčeky vplávate. Hoci sa o Maďarsku často hovorí ako o krajine - placke, Velencei je obkolesené zalesnenými pahorkami. Tak isto ako Várgesztes, kde postavili prázdninovú dedinu Villapark. Koncept aj investori sú holandskí a dedinku tvorí niečo vyše stovky domčekov. Každý pre osem ľudí, plus početné zariadenia na trávenie voľného času, vrátane vonkajšieho a vnútorných bazénov a wellness. Aj tu je myslené najmä na rodiny. Aby ich mali rodičia pod dohľadom aj pri svojich aktivitách, mini detský kútik je aj v priestore, ktorý využívajú dospelí - pri bowlingovej dráhe, biliardových stoloch a bare.
Zaujímavosti Zadunajska
15. septembra 2011 - (Trend)
Agilní mnísi. V dedine Bakonybél sa nachádza najmenší kláštor v Maďarsku - benediktínsky Kláštor sv. Maurícia. Jeho osadenstvo tvoria štyria mnísi. Predstava o božích bratoch tráviacich všetok čas v modlitbách je v ich prípade nesprávna. Kláštor má sedemhektárový pozemok s budovami, ktoré spravujú, rozsiahlu bylinkovú záhradu, z jej úrody robia a predávajú v kláštornej predajni rôzne produkty, ktoré tvoria časť príjmov zariadenia. Okrem toho vyrábajú z kovov umelecké liturgické predmety a ku kláštoru patrí aj ubytovňa pre 40 ľudí. Benediktíni zamestnávajú niekoľko ľudí z dediny a chodia sem pracovať aj dobrovoľníci z celého sveta. Golf pri hraniciach. Blízko slovensko-maďarských hraníc pri meste Tata sa nachádza jedno zo šiestich maďarských 18-jamkových ihrísk - Old Lake Golf Club. Areál sa rozprestiera na bývalom poľovníckom statku Esterházyovcov s 200-ročnými budovami a majstrovské ihrisko má par 71. Názov dostalo podľa jazera Öregtó a vodné prvky tvoria aj významnú súčasť ihriska. Jeho zvláštnosťou je, že cezeň tečie potok, takže môže byť celoročne zavlažované. Podľa riaditeľky golfového klubu Réky Bábosovej, keďže v celom Maďarsku je len 2 500 registrovaných hráčov, snažia sa pritiahnuť klientelu zo zahraničia aj zo Slovenska. Pre slovenských hráčov a firmy minulý rok organizovali 15 turnajov. Vinársky turizmus. Veľmi obľúbený a rozšírený je v Strednom Zadunajsku vinársky turizmus. Najväčším vinárstvom v tejto oblasti (a tretím najväčším v Maďarsku) je vinárstvo Hilltop. Nachádza sa naozaj na kopci a z vinárstva aj vinohradov okolo je krásny výhľad na krajinu okolo Dunaja. Okrem výrobne vína je tu reštaurácia, pivnica na ochutnávky vína a hotel aj s vonkajším bazénom a opičou dráhou pre deti. Hilltop má 560 ha vinohradov a vyrobí ročne 10 miliónov fliaš vína. Väčšina ide na export, najmä do Veľkej Británie, čím je najväčším maďarským exportérom vína.
V Maďarsku nepodnikajte bez účtovníka
12. septembra 2011 - (Táňa Rundesová - Hospodárske noviny)
Pri podnikaní v Maďarsku sa až 80 percent biznisu zakladá na kontaktoch, na tom, koho poznáte, oslovíte a u koho hľadáte riešenia. Tvrdí to slovenský podnikateľ, ktorý už roky býva a pôsobí v Budapešti - Zoltán Kaprinay. Na trhu u susedov sa uchytil v internetovom biznise. Vlani v septembri vystihol novú vlnu a ako prvý v Maďarsku založil s partnerom Gáborom Hellerom zľavový portál bonuszbrigad.hu, ktorý je dnes najväčším a najrýchlejšie rastúcim v krajine. „Konkurenčné stránky pribúdajú nevídaným tempom, od apríla je tu každý deň nejaká nová,” hovorí Kaprinay. Hoci firmy v Maďarsku sú po kríze stále v ťažkej situácii a mnohé stále prepúšťajú, jeho biznis napreduje. V januári už obrat firmy - oproti septembru - zdvojnásobili. „Podnikatelia v Maďarsku sa musia pripraviť najmä na značnú byrokraciu. Napríklad účtovníctvo si určite nerobte sami, predpisy sú komplikované, preto je vždy lepšie obrátiť sa na profesionálnu účtovnícku firmu.” To isté radí aj ďalšia Slovenka podnikajúca u našich južných susedov Erika Trenková. „Predpisy sa menia priveľmi často, takže ani v najmenšej firme si nemôžete robiť daňové priznanie sami. Aj súkromné osoby môžu v tomto požiadať o pomoc daňový úrad, natoľko sú predpisy neprehľadné.” Zvláštnosťou podľa nej je aj to, že miestna daň sa platí z príjmu, a nie zo zisku. „Takže zaplatím daň aj za tie príjmy, z ktorých potom hradím platy a odvody. Sú to síce len dve percentá, ale v mojom prípade to znamená odvody takmer za celý mesiac.” Biznis v Maďarsku má podľa nej také zložité podmienky, že ľudia vo veľkom rušia svoje firmy a živnosti. „Ale ak to už zrušíte, ako podnikateľ nemáte nárok ani na príspevok v nezamestnanosti, ktorý sa inak zamestnancom vypláca tri mesiace,” dodáva Trenková. K podmienkam podnikateľov patrí i to, že odvody sa platia aj za firemný telefón a že napríklad ak nie ste taxikár, teda nevenujete sa preprave osôb, nemôžete si ani odpočítať DPH.
Čo všetko potrebujete vedieť predtým, než začnete robiť biznis v krajine
AKO ZAČAŤ PODNIKAŤ V KRAJINE
1. registrujete sa osobne na daňovom úrade
* ak ste boli už v minulosti v systéme daňového úradu (v Maďarsku sa volá NAV), registrovať sa môžete aj online
* online registrácia funguje len v maďarčine na stránke www.magyarorszag.hu
* na základe registrácie musíte podávať daňové priznanie. Ak už na území nechcete vykonávať činnosť, odregistrujte sa
2. po registrácii dostanete DIČ
FORMY SPOLOČNOSTI
s.r.o.
* základný kapitál - 500-tisíc forintov, pri zápise splatená aspoň polovica
* za záväzky ručia spoločníci neobmedzene
a. s.
* 25 % kapitálu treba zaplatiť v hotovosti
* potrebný je vklad od 5 do 20 miliónov forintov
Živnosť
* pri nepretržitom pobyte nad 90 dní treba požiadať o registráciu na daňovom úrade, podnikáte od dňa ohlásenia živnosti
AKO POSKYTOVAŤ SLUŽBY V KRAJINE (SLOVENSKÁ SZČO)
* musíte splniť podmienky na cezhraničné poskytovanie služieb platné u nás: potvrdenie o tom, že existuje práca, ktorú chcete vykonávať v Maďarsku (zmluva o dielo, objednávka), potvrdenie o tom, že vykonávate živnosť u nás najmenej 2 mesiace (osvedčenie o živnostenskom podnikaní), potvrdenie o tom, že vám živnosť na Slovensku trvá (zaplatenie poistného, existujúca prevádzka)
* potrebujete potvrdenie E 101 zo Sociálnej poisťovne, ktoré potvrdzuje, že ste oslobodený od platenia odvodov do maďarského sociálneho zabezpečenia
* musíte mať aj potvrdenie o odbornej spôsobilosti vykonávať tuto činnosť (živnostenský list)
Doklady
12. septembra 2011 - (Jitka Ryšavá - Hospodárske noviny)
- Aké doklady potrebujem, keď chcem začať podnikať v Maďarsku? Musím ich mať preložené do maďarčiny?
- Ako SZČO môžete cezhranične poskytovať iba tie služby, ktoré legálne robíte aj vo svojej krajine. Cezhraničné ich však môžete robiť len dočasne a príležitostne a taktiež, iba ak ste podnikateľ a nejde o skrytý vzťah zamestnanec -zamestnávateľ. Ak ide o regulovanú profesiu, treba na príslušnom úrade nahlásiť kvalifikáciu SZČO a predložiť o nej doklady, ako aj o legálnom podnikaní doma - živnostenský list, kópiu občianskeho preukazu alebo pasu. Doklady s výnimkou kópie občianskeho preukazu či pasu musia byť v origináli alebo v úradne overenej kópii. Všetky musíte mať aj úradne preložené do maďarčiny. Regulované profesie môžete nájsť na serveri europa.eu.
163 rokov od vzniku I. Slovenskej národnej rady
13. septembra 2011 - (Martin Pražienka - Kopaničiar expres)
Pred 163 rokmi vznikol prvý slovenský politický orgán, I. Slovenská národná rada. Konštituovala sa vo Viedni 16. septembra 1848 s predsedníctvom Jozefa Miloslava Hurbana. Ďalšími členmi sa stali Ľudovít Štúr a Michal Miloslav Hodža, tajomníkmi B. Nosák s D. Bôrikom. Vojenské záležitosti pripadli na starosť českým vojenským veliteľom B. Bloudkovi, ktorý bol menovaný hlavným veliteľom dobrovoľníckeho zboru, F. Zachovi a B. Janečkovi. Takto zložená SNR niesla bremeno zodpovednosti za osamostatňovacie snahy, ktoré sa tým dostali do úplne novej roviny, získali inštitucionálnu formu. SNR sa ako prvá slovenská politická inštitúcia, teda vrcholný orgán, stala najvyšším reprezentantom zvrchovanosti národa. Jej hlavným poslaním bolo pomocou dobrovoľníckych oddielov vybojovať slobodu pre slovenský národ. Za východiskový bod prvej dobrovoľníckej výpravy, tzv. septembrovej, vybrali národovci Myjavu a jej okolie. Bol to Hurbanov kraj, kraj revolučný, plný spolupracovníkov predsedu SNR. Preto i jeho predsedníctvo vzniklo na základe toho, že Myjava mala byť centrom výpravy. Presun z Viedne sa uskutočnil od 17. septembra špeciálnymi vozňami, pripojenými k vlaku do Břeclavi. Do Bzenca, najbližšej železničnej stanice, prišli 18. septembra v skorých ranných hodinách. Po krátkom odpočinku naložili batožinu na vozy a vydali sa pešo k moravsko-slovenským hraniciam. Na pomedzí zložili dobrovoľníci prísahu na slovenskú zástavu a boli rozdelení do stotín. Hurban sa chopil reči a vyhlásil, že nebolo dakedy hranice medzi slovenskou zemou a moravskou a nemali by byť ani teraz. Za to budú bojovať. Po plamennej reči sa výprava pobrala ďalej, priblížila sa a konečne vstúpila do Myjavy. Do cieľa svojej cesty, do centra revolučných nálad. Ubytovali sa po rodinách, dobrovoľníci založili svoj tábor a rozložili hliadky. Na druhý deň sa udalosti pohli. 19. septembra sa konala porada SNR v dome vdovy Anny Kolényovej. Stalo sa tak prvýkrát, kedy slovenský politický orgán rokoval na slovenskom území. V ten istý deň sa uskutočnilo na Myjave veľké ľudové zhromaždenie, na ktorom rečnili Hurban i Štúr. Hurban vyzval národ, „abi úhrnkom sa prirazili k dávnim svojím zastavaťelom a prjateľom, abi mau úplnú dúveru k ňím, ktorí inšje nechcú, len jeho šťestja a jeho slobodu. „ Pamätné sa stali najmä slová, ktorými vyhlásil Ľudovít Štúr samostatnosť slovenského národa :”Mi v tomto slávnom okamžení sa za ňeodvislích od Maďarov vihlasujeme; všetku poslušnosť maďarskjemu národu, jeho vláďe a ministerstvu vipovedáme... „. V nasledujúcich dňoch sa odohrali boje za túto slobodu. Prvé 22. septembra na Brezovej pod Bradlom. Ďalšie pri Starej Turej, Senici a septembrová výprava končí porážkou dobrovoľníkov v osade U Klasovitých. SNR organizovala ešte ďalšie 2 dobrovoľnícke výpravy, pri ktorých boli oddiely súčasťou cisárskej armády. I keď boje a iniciatíva SNR neviedli k vytúženej slobode pre slovenský národ, dali základ v nasledujúcich rokoch sa formujúcej slovenskej politickej scéne a ukázali, že za svoju slobodu sme ochotní vziať zbrane do rúk a vybojovať si ju. Od týchto udalostí uplynulo už 163 rokov. Pri tejto príležitosti si SNM -Múzeum Slovenských národných rád pripomenie vznik I. SNR spomienkovým podujatím. Srdečne vás všetkých pozývame dňa 19. septembra 2011 o 15. hod. na nádvorie SNM - Múzea SNR v Myjave.
118 rokov od narodenia Alberta Szent-Györgyiho
16. septembra 2011 - (sita)
Šestnásteho septembra 2011 uplynulo 118 rokov od narodenia maďarského fyziológa Alberta Szent-Györgyiho, ktorý sa považuje za objaviteľa vitamínu C. Szent-Györgyi dva roky pred vypuknutím druhej svetovej vojny získal za svoje objavy Nobelovu cenu za medicínu a počas najväčšieho ozbrojeného konfliktu sa aj aktívne zapojil do maďarského povstania. Peniaze za získanie Nobelovej ceny v roku 1940 ponúkol Fínsku, ktoré v tom čase odolávalo agresii Sovietskeho zväzu Po skončení vojny sa zapojil do maďarskej politiky. Meno Szent-Györgyiho je spojené aj s Bratislavou, kde po skončení prvej svetovej vojny začal svoju vedeckú kariéru.
Maďarskí športovci budú mať
na dresoch nápis „Magyarország“
15. septembra 2011 - (tasr)
Maďarskí športovci súťažiaci na olympijských hrách 2012 v Londýne budú mať na svojich dresoch a športových kombinézach názov krajiny v maďarčine „Magyarország”, namiesto anglického názvu „Hungary”. Podľa generálneho tajomníka Maďarského olympijského výboru Zoltána Molnára tak reagovali na požiadavky fanúšikov. K podobnému kroku sa odhodlali aj iné maďarské športové skupiny, vrátane hokejovej reprezentácie.
New York - Maďar na fotku dvojičiek
prirobil lietadlo, za svoj čin sa hanbí
12. septembra 2011 - (topky.sk)
Muž maďarskej národnosti využil svoje počítačové znalosti a pomocou programu na úpravu fotiek pridal na záber, ktorý ho zachytáva na vrchole dvojičiek, lietadlo. Fotografia sa rýchlo rozšírila do celého sveta a spôsobila obrovskú vlnu pobúrenia. Péter Guzli (35) má na nej oblečenú vlnenú čiapku, hrubý kabát a na chrbte nesie ruksak. Stojac na vyhliadkovej plošine Svetového obchodného centra sa kochal pohľadom na široké okolie. V pozadí je vidno lietadlo, ktoré sa rúti priamo na budovu. Na prvý pohľad to vyzerá tak, že fotografia zobrazuje posledné momenty predtým, ako boeing vpálil do severnej veže. Guzliho trúfalosť zašla až tak ďaleko, že na fotku pridal dátum 11. september. V skutočnosti však spomínanú fotografiu spravil už o štyri roky skôr. V emaili, ktorý koloval po internete sa uvádzalo, že záber pochádza z kamery, ktorú vytiahli z trosiek dvojičiek. „Tento muž bol newyorskou ambasádou identifikovaný ako občan Maďarska. Verejnosť prosíme o pomoc pri zisťovaní jeho totožnosti,” stálo v elektronickej správe. „Predpokladal som, že ma moji priatelia spoznajú a zavolajú mi, aby zistili, či som v poriadku. Oni ale namiesto toho mail preposlali ďalej,” povedal Peter. „Urobil som to zo srandy. Netušil som, aký „poprask” to spôsobí. Hanbím sa za to, čo som spravil a ospravedlňujem sa.”
Kosovčania ilegálne prekročili srbsko-maďarskú hranicu
12. septembra 2011 - (tasr)
Maďarská polícia zadržala dnes v blízkosti juhomaďarského Segedína a na segedínskej autobusovej stanici celkom 11 Kosovčanov, ktorí ilegálne prekročili srbsko-maďarské hranice, informovala agentúra MTI. Podľa polície Čongrádskej župy prvých utečencov, ktorí ráno prišli na hranice popri železničnej trati Subotica-Segedín, odhalili na maďarskom území pohraničníci termovíznou kamerou. Traja muži, jedna žena a tri deti, z ktorých najmladšie má štyri roky, sa ako príbuzní spoločne vydali na cestu do západnej Európy za „lepším životom”, uviedla polícia. Ďalších štyroch občanov Kosova legitimovali na autobusovej stanici v Segedíne, kam prišli autobusom z neďalekej obce Domaszék.
V Maďarsku horelo plynovodné potrubie
Zranili sa dvaja robotníci
15. septembra 2011 - (tasr)
Niekoľkometrové plamene vyšľahli dnes v Miškovci na Námestí radnice z plynovodného potrubia, ktoré práve opravovali plynári. Dvoch robotníkov, ktorí boli zranení, museli hospitalizovať, informovala maďarská tlačová agentúra MTI. Podľa hovorcu požiarnikov v Miškovci Zoltána Bódiho hasiči chladili susedné budovy, aby ich ochránili pred poškodením. Z okolitých bytov evakuovali niekoľko ľudí. Experti vyšetrujú príčinu požiaru.
Pri požiari v Novohradskej župe zahynuli dvaja ľudia
13. septembra 2011 - (tasr)
Pri požiari rodinného domu v severomaďarskej obci Nógrád zahynuli v noci nadnes 45-ročný muž a 43-ročná žena. Informoval o tom spravodajský server Hir24.hu. Strešná konštrukcia domu začala horieť okolo polnoci z doposiaľ neznámych príčin. Plamene zasiahli aj strechu dvoch susedných domov. Staršiu ženu zo zhoreného domu museli hospitalizovať, pretože sa zľakla a prišlo jej zle. Požiar hasilo celkom 22 požiarnikov z Vacova a z Nográdu. Príčiny vzniku požiaru vyšetruje polícia Novohradskej župy.
Štyroch páchateľov, ktorí zaútočili na maďarských
policajtov, poslali za mreže
14. septembra 2011 - (tasr)
Zaliansky župný súd odsúdil štyroch ľudí za trestný čin organizovaného ozbrojeného útoku na verejného činiteľa na odňatie slobody od jedného do troch rokov. Podľa dnešného vyjadrenia súdu páchatelia, ktorí sú príbuzní, zaútočili na policajtov sekerou, hrabľami a vidlami, uviedla maďarská tlačová agentúra MTI. Prvý prípad sa udial 31. júla 2009, kedy v Zalaegerszegu chcela policajná hliadka uskutočniť domovú prehliadku u podozrivého zo série krádeží. Rodinný príslušníci najskôr strážcom zákona iba nadávali, potom sa začali vyhrážať a napokon na nich zaútočili sekerou. V októbri 2009 policajti mali predviesť iného člena tej istej rodiny kvôli podozreniu z ublíženia na zdraví. Na základe predchádzajúcich skúseností poslala polícia posilnenú 11-člennú hliadku. Hľadanému podozrivému nasadili putá, početná rodina však opäť zaútočila na príslušníkov polície sekerou, hrabľami aj vidlami a bránila tomu, aby podozrivého odviedli. Súd vyniesol rozsudok v utorok. Jednu ženu odsúdili za útok na verejného činiteľa a viacnásobnú krádež na odňatie slobody vo výške troch rokov, traja páchatelia si odsedia od poldruha roka do dvoch rokov a štyroch mesiacov. Dvom ďalším páchateľom tohto prípadu sa ich doterajšie podmienečné tresty zmenili na odňatie slobody.
Korunná svedkyňa vrážd Rómov v Maďarsku
sa pred súdom rozplakala
13. septembra 2011 - (tasr)
Výpoveďou korunnej svedkyne pokračoval 13. septembra v Budapešti na Súde Peštianskej župy proces so štvoricou obvinených zo série vrážd šiestich Rómov. Podľa maďarskej tlačovej agentúry MTI svedkyňa sa aj teraz, ako aj pri dávnejších pojednávaniach, dostala do rozporu so svojimi predchádzajúcimi výpoveďami. Zo zápisnice zverejnenej súdom vyplýva, že žena hovorila pravdu, keď tvrdila, že nevedela o tom, že jej priatelia a bývalí zamestnanci boli páchateľmi smrteľných útokov. Svedkyňa im pomohla iba raz, keď im po vražde v Tiszalöku zapadlo auto do blata. Svedkyňa sa na dnešnom pojednávaní viackrát rozplakala a vyhlásila, že nechce, aby na základe jej výpovede bol rozhodnutý „spor storočia“ a že nechce byť korunnou svedkyňou. Viaceré svoje predchádzajúce výpovede odvolala. Ako povedala, bojí sa obvinených a aj vzniknutej situácie. Odvolanie argumentovala tým, že tvrdenia z jej výpovedí boli založené iba na domnienkach. Pri útokoch v Kisléte a v Tiszalöku zomrel jeden človek, v Nagycsécsi sa stali obeťou útoku dvaja a v Tatárszentgyörgyi zahynul muž a jeho päťročný syn. Vo viacerých prípadoch zaútočili páchatelia zápalnými fľašami, pri ktorých zranili viacero ľudí. Vystrelili 78-krát, pričom ohrozili životy dovedna 55 ľudí. Súdny proces so štyrmi obvinenými zo série útokov na Rómov, ktoré vykonali v období rokov 2008-2009, sa začal za mimoriadnych bezpečnostných opatrení 25. marca na Súde Peštianskej župy. Rozsudok sa očakáva až začiatkom budúceho roka.
Kerekegyháza - Šani zaškrtil a rozštvrtil ženu,
potom zavolal políciu
13. septembra 2011 - (tvnoviny.sk)
V maďarskom meste Kerekegyháza sa stala ešte v nedeľu (11.9.) večer brutálna vražda. V jednom z tamojších domov 45-ročný Sándor obzvlášť surovým spôsobom zabil svoju 49-ročnú Rozáliu, s ktorou býval pod spoločnou strechou, informuje dnes (13.9.) portál denníka Blikk. Zhrození susedia tvrdia, že muž sa po vražde telo ženy pokúsil rozštvrtiť a dokonca svojej obeti vybral aj vnútornosti. Polícia s ohľadom na mimoriadne krutý spôsob vraždy, podrobnosti k prípadu zatiaľ neuviedla. „Vražda sa stala v noci predtým, ako bola ohlásená,“ povedal Tamás Nyíkos, ktorý je hovorcom policajného veliteľstva Župy Bács-Kiskun. „Vraha sme vypočuli a vzali do vyšetrovacej väzby,“ dodal hovorca k mužovi, ktorý na políciu zavolal v pondelok ráno o 6.47 h so slovami: „Zabil som manželku.“ „Keď sa pre piatimi rokmi prisťahovali, Virág (tak nazývali susedia zavraždenú ženu - pozn. red.) bola milou a slušnou ženou,“ hovorí suseda Marika. „Aj mne v mnohom pomohla. Nakúpila, odprevadila ma k lekárovi. Neskôr sa začala pomaly meniť, totiž začala piť. A preto som už viac nevyhľadávala jej spoločnosť. V ten deň večer, kedy ju muž zabil, mali okná úplne zatiahnuté. Telefonovala som jej, no nedvíhala mi. Bože, keby som to len vedela...! Ešte aj teraz sa trasiem od hrôzy, aký krutý koniec ju postihol,“ zalamuje rukami suseda. Stalo sa, že si skočili do seba a navzájom sa škrtili. Ale je pravdou, že vždy za kratší koniec povrazu ťahala žena. Bola totiž drobnejšej postavy. Šani bol často žiarlivý, pretože žena neraz zmizla aj na niekoľko dní. Známy dvojice tvrdí, že spolužitie Sándora a Rozálie nebolo práve najharmonickejšie. „V jednej chvíli sa vrúcne objímali a bozkávali, aby sa vzápätí do seba pustili ako dvaja kohúti,“ rozpráva László, ktorý sa s párom často stretával. „Stalo sa, že sa pochytili a navzájom sa škrtili. Ale je pravdou, že vždy za kratší koniec povrazu ťahala žena. Bola totiž drobnejšej postavy. Šani bol často žiarlivý, pretože žena neraz zmizla aj na niekoľko dní.“ Každý si pošuškával vraj o tom, že Rozália počas svojich útekov zo spoločnej domácnosti navštevovala iných mužov. Realita je však podľa denníka Blikk oveľa prozaickejšia: „Moja bývalá žena chodievala k našim deťom do rodnej obce, kde zašla aj na hrob svojej matky. Nemala dobrý život s tým chlapom a bola z toho nešťastná. Máme spolu dve dnes už dospelé deti, ktorými táto tragédia poriadne otriasla,“ povedal exmanžel zavraždenej Rozálie.